title: Σύσταση της Εποπτεύουσας Αρχής της ΕΖΕΣ, της 13ης Απριλίου 2011 , σχετικά με την κανονιστική ρύθμιση των τελών τερματισμού σταθερών και κινητών επικοινωνιών στις χώρες ΕΖΕΣ

text:
               8.11.2012

               EL

               Επίσημη Εφημερίδα της Ευρωπαϊκής Ένωσης

               C 340/5

         ΣΫΣΤΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   της 13ης Απριλίου 2011
   σχετικά με την κανονιστική ρύθμιση των τελών τερματισμού σταθερών και κινητών επικοινωνιών στις χώρες ΕΖΕΣ (1)

   2012/C 340/04
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (2),
   Έχοντας υπόψη τη συμφωνία για τον Ευρωπαϊκό Οικονομικό Χώρο (3),
   Έχοντας υπόψη τη συμφωνία μεταξύ των χωρών ΕΖΕΣ για τη σύσταση Εποπτεύουσας Αρχής και Δικαστηρίου και ιδίως το άρθρο 5 παράγραφος 2 στοιχείο β,
   Έχοντας υπόψη την πράξη που αναφέρεται στο σημείο 5γιβ του παραρτήματος ΧΙ της συμφωνίας για τον ΕΟΧ Οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία πλαίσιο) (4), και ιδίως το άρθρο 19 παράγραφος 1, όπως προσαρμόστηκε στη συμφωνία για τον ΕΟΧ με το πρωτόκολλο 1,
   έπειτα από διαβούλευση με την επιτροπή επικοινωνιών της ΕΖΕΣ,
   Εκτιμώντας τα ακόλουθα:

               (1)

               Σύμφωνα με το άρθρο 8 παράγραφος 3 της οδηγίας πλαισίου, οι εθνικές ρυθμιστικές αρχές (ΕΡΑ) συμβάλλουν στην ανάπτυξη της εσωτερικής αγοράς, μεταξύ άλλων, συνεργαζόμενες μεταξύ τους και με την Ευρωπαϊκή Επιτροπή και/ή, εφόσον ενδείκνυται, με την Αρχή, κατά διαφανή τρόπο, προκειμένου να εξασφαλιστεί η ανάπτυξη συνεκτικής ρυθμιστικής πρακτικής. Ωστόσο, κατά τη διάρκεια της αξιολόγησης των περισσότερων από 850 σχεδίων μέτρων που έχουν κοινοποιηθεί δυνάμει του άρθρου 7 της οδηγίας πλαισίου, προέκυψε ότι συνεχίζουν να υφίστανται ανακολουθίες κατά την κανονιστική ρύθμιση των τελών τερματισμού φωνητικών κλήσεων.

               (2)

               Μολονότι στα περισσότερα κράτη του ΕΟΧ προβλέπεται εν γένει κάποια μορφή κοστοστρέφειας, από χώρα σε χώρα επικρατεί απόκλιση στα μέτρα ελέγχου των τιμών. Εκτός από σημαντική διαφοροποίηση στα εργαλεία κοστολόγησης που επιλέγονται, υπάρχουν και διαφορετικές πρακτικές στην εφαρμογή των εν λόγω εργαλείων. Το γεγονός αυτό διευρύνει τη διασπορά μεταξύ τελών τερματισμού χονδρικής που ισχύουν σε ολόκληρο τον ΕΟΧ, η οποία μόνο εν μέρει μπορεί να εξηγηθεί από τις εθνικές ιδιαιτερότητες. Η ευρωπαϊκή ομάδα ρυθμιστικών αρχών (ERG) που ιδρύθηκε με την πράξη που αναφέρεται στο σημείο 5γθ του παραρτήματος ΧΙ της συμφωνίας για τον ΕΟΧ [Απόφαση 2002/627/ΕΚ της Επιτροπής
                   (5)], όπως προσαρμόστηκε στη συμφωνία για τον ΕΟΧ με το πρωτόκολλο 1 (6), το αναγνωρίζει στην οικεία «Κοινή θέση σχετικά με συμμετρία των τελών τερματισμού κλήσεων σταθερών και τη συμμετρία των τελών κλήσεων τερματισμού κινητών». Οι ΕΡΑ έχουν επίσης, σε ορισμένες περιπτώσεις, εγκρίνει υψηλότερα τέλη τερματισμού για μικρότερες επιχειρήσεις σταθερών ή κινητών επικοινωνιών, με την αιτιολογία ότι οι εν λόγω φορείς είναι νεοεισερχόμενοι στην αγορά και δεν έχουν επωφεληθεί από οικονομίες κλίμακας ή/και υπόκεινται σε διαφορετικές συνθήκες κόστους. Οι ασυμμετρίες αυτές υπάρχουν τόσο εντός όσο και εκατέρωθεν εθνικών συνόρων, μολονότι παρουσιάζουν βραδεία μείωση. Στην κοινή της θέση, η ERG αναγνώρισε ότι τα τέλη τερματισμού πρέπει κανονικά να είναι συμμετρικά και ότι για περιπτώσεις ασυμμετρίας απαιτείται επαρκής αιτιολόγηση.

               (3)

               Σημαντικές αποκλίσεις στη ρυθμιστική αντιμετώπιση των τελών τερματισμού σταθερών και κινητών προκαλούν θεμελιώδεις στρεβλώσεις του ανταγωνισμού. Οι αγορές τερματισμού κλήσεων αντιστοιχούν σε κατάσταση αμφίδρομης πρόσβασης, όπου και οι δύο διασυνδεόμενοι φορείς εκμετάλλευσης τεκμαίρεται ότι ωφελούνται από τη ρύθμιση, αλλά καθώς οι εν λόγω φορείς είναι επίσης σε ανταγωνισμό μεταξύ τους για τους συνδρομητές, τα τέλη τερματισμού συνεπάγονται ενδεχομένως σημαντικό στρατηγικό και ανταγωνιστικό αντίκτυπο. Όταν τα τέλη τερματισμού ορίζονται πάνω από το αποδοτικό κόστος, προκύπτουν σημαντικές μεταβιβάσεις μεταξύ αγορών σταθερών και κινητών επικοινωνιών και των καταναλωτών. Επιπλέον, σε αγορές όπου οι φορείς εκμετάλλευσης διαθέτουν ασύμμετρα μερίδια αγοράς, το γεγονός αυτό μπορεί να οδηγήσει στην καταβολή σημαντικών ποσών από μικρότερους σε μεγαλύτερους ανταγωνιστές. Εξάλλου, το απόλυτο επίπεδο των τελών τερματισμού κλήσεων κινητών παραμένει υψηλό σε σειρά κρατών του ΕΟΧ σε σύγκριση με τα ισχύοντα σε διάφορες χώρες εκτός του ΕΟΧ, καθώς επίσης και σε σχέση με τέλη τερματισμού σταθερών γενικότερα, με αποτέλεσμα να συνεχίζονται τα υψηλά, αν και φθίνοντα επίπεδα τιμών για τους τελικούς καταναλωτές. Τα υψηλά τέλη τερματισμού τείνουν να οδηγούν σε υψηλές τιμές λιανικής για εξερχόμενες κλήσεις και αντίστοιχα χαμηλότερα ποσοστά χρήσης, υποβαθμίζοντας έτσι την ευημερία των καταναλωτών.

               (4)

               Η υφιστάμενη έλλειψη εναρμόνισης στην εφαρμογή αρχών λογιστικής κόστους σε αγορές τερματισμού φανερώνει την ανάγκη για κοινή προσέγγιση, η οποία θα παρέχει μεγαλύτερη ασφάλεια δικαίου και τα κατάλληλα κίνητρα για δυνητικούς επενδυτές, ενώ θα μειώσει επίσης το ρυθμιστικό φόρτο για τους υπάρχοντες φορείς εκμετάλλευσης που δραστηριοποιούνται σήμερα σε διάφορα κράτη του ΕΟΧ. Ο στόχος της συνεκτικής ρύθμισης σε αγορές τερματισμού είναι σαφής και αναγνωρισμένος από τις ΕΡΑ και έχει επανειλημμένα αναφερθεί από την Ευρωπαϊκή Επιτροπή και την Αρχή στο πλαίσιο της αξιολόγησης του σχεδίου μέτρων του άρθρου 7 της οδηγίας πλαισίου.

               (5)

               Ορισμένες διατάξεις του πλαισίου κανονιστικών ρυθμίσεων για δίκτυα και υπηρεσίες ηλεκτρονικών επικοινωνιών απαιτούν την υλοποίηση απαραίτητων και κατάλληλων μηχανισμών λογιστικής κόστους και υποχρεώσεις ελέγχου τιμών, και συγκεκριμένα των άρθρων 9, 11 και 13 σε συνδυασμό με την αιτιολογική σκέψη αριθ. 20 της πράξης που αναφέρεται στο σημείο 5γι του παραρτήματος ΧΙ της συμφωνίας για τον ΕΟΧ [Οδηγία 2002/19/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους (7)] (οδηγία για την πρόσβαση), όπως προσαρμόστηκε στη συμφωνία για τον ΕΟΧ με το πρωτόκολλο 1 (8).

               (6)

               Η πράξη που αναφέρεται στο σημείο 26ι του παραρτήματος ΧΙ της συμφωνίας για τον ΕΟΧ [Σύσταση 2005/698/ΕΚ της Επιτροπής, της 19ης Σεπτεμβρίου 2005, σχετικά με τα συστήματα λογιστικού διαχωρισμού και κοστολόγησης με βάση το κανονιστικό πλαίσιο για τις ηλεκτρονικές επικοινωνίες (9)] όπως προσαρμόστηκε στη συμφωνία για τον ΕΟΧ με το πρωτόκολλο 1 (10) αποτέλεσε το πλαίσιο για τη συνεπή εφαρμογή των επιμέρους διατάξεων που αφορούν κόστος και λογιστικό διαχωρισμό, με σκοπό τη βελτίωση της διαφάνειας των ρυθμιστικών συστημάτων λογιστικής, των μεθοδολογιών, των διαδικασιών ανεξάρτητου ελέγχου και υποβολής εκθέσεων προς όφελος όλων των εμπλεκομένων μερών.

               (7)

               Ο τερματισμός φωνητικών κλήσεων χονδρικής είναι η υπηρεσία που απαιτείται για τερματισμό κλήσεων προς καλούμενες θέσεις (σε σταθερά δίκτυα) ή συνδρομητές (σε κινητά δίκτυα). Το σύστημα χρέωσης στον ΕΟΧ βασίζεται στο σύστημα χρέωσης δικτύου καλούντος, που σημαίνει ότι το τέλος τερματισμού καθορίζεται από το δίκτυο του καλούντος και καταβάλλεται από το δίκτυο του καλούντος. Ο καλούμενος δεν χρεώνεται για την υπηρεσία αυτή και γενικά δεν έχει κίνητρο να αντιδράσει στο τέλος τερματισμού που καθορίζει ο πάροχος του δικτύου του. Στο πλαίσιο αυτό, η υπερβολική τιμολόγηση είναι το κύριο μέλημα των ρυθμιστικών αρχών. Οι υψηλές τιμές τερματισμού τελικά ανακτώνται μέσω υψηλότερων τελών κλήσεων για τους τελικούς χρήστες. Λαμβανομένου υπόψη του αμφίδρομου χαρακτήρα των αγορών τερματισμού, είναι δυνατόν να προκύψουν περαιτέρω προβλήματα ανταγωνισμού, όπως διεπιδοτήσεις μεταξύ φορέων εκμετάλλευσης. Αυτά τα δυνητικά προβλήματα ανταγωνισμού είναι κοινά στις αγορές τερματισμού, τόσο σταθερών όσο και κινητών. Ως εκ τούτου, υπό το φως της ικανότητας και των κινήτρων των φορέων εκμετάλλευσης τερματισμού να αυξήσουν τις τιμές σημαντικά πάνω από το κόστος, η κοστοστρέφεια θεωρείται η καταλληλότερη μεσοπρόθεσμη αντιμετώπιση του προβλήματος αυτού. Στην αιτιολογική σκέψη αριθ. 20 της οδηγίας για την πρόσβαση σημειώνεται ότι η μέθοδος ανάκτησης του κόστους πρέπει να ενδείκνυται στις συγκεκριμένες συνθήκες. Λαμβάνοντας υπόψη τα ιδιαίτερα χαρακτηριστικά της αγοράς τερματισμού κλήσεων και τα συναφή μελήματα ανταγωνισμού και διανομής, η Ευρωπαϊκή Επιτροπή και η Αρχή έχουν προ πολλού αναγνωρίσει ότι ο καθορισμός κοινής προσέγγισης, βασισμένης σε αποδοτικό πρότυπο κόστους και στην εφαρμογή συμμετρικών τελών τερματισμού, θα προαγάγει την αποτελεσματικότητα, τον αειφόρο ανταγωνισμό και θα μεγιστοποιήσει τα οφέλη των καταναλωτών από άποψη τιμών και προσφοράς υπηρεσιών.

               (8)

               Σύμφωνα με το άρθρο 8 παράγραφος 1 της οδηγίας πλαισίου, τα κράτη του ΕΟΧ εξασφαλίζουν ότι, κατά την άσκηση των κανονιστικών καθηκόντων που προβλέπονται στην εν λόγω οδηγία και τις επιμέρους οδηγίες, ιδίως εκείνων που αποσκοπούν στην εξασφάλιση αποτελεσματικού ανταγωνισμού, οι εθνικές ρυθμιστικές αρχές λαμβάνουν ιδιαιτέρως υπόψη τη σκοπιμότητα τεχνολογικά ουδέτερων κανονισμών. Το άρθρο 8 παράγραφος 2 της οδηγίας πλαισίου απαιτεί επίσης από τις ΕΡΑ να προωθήσουν τον ανταγωνισμό, μεταξύ άλλων εξασφαλίζοντας ότι όλοι οι χρήστες αποκομίζουν το μέγιστο όφελος όσον αφορά την επιλογή, την τιμή και την ποιότητα των υπηρεσιών και ότι δεν υπάρχει στρέβλωση ούτε περιορισμός του ανταγωνισμού. Για την επίτευξη αυτών των στόχων, καθώς και συνεπούς εφαρμογής σε όλα τα κράτη του ΕΟΧ, τα ρυθμιζόμενα τέλη τερματισμού πρέπει το ταχύτερο δυνατό να φτάσουν στο κόστος ενός αποδοτικού φορέα εκμετάλλευσης.

               (9)

               Σε ένα ανταγωνιστικό περιβάλλον, οι φορείς εκμετάλλευσης αναμένεται να ανταγωνίζονται με βάση τις τρέχουσες δαπάνες και να μην αποζημιώνονται για δαπάνες που οφείλονται σε ανεπάρκεια. Στα τρέχοντα στοιχεία κόστους πρέπει επομένως να προσαρμοστούν ιστορικά στοιχεία κόστους, ώστε να αντανακλάται το κόστος ενός αποδοτικού φορέα εκμετάλλευσης που χρησιμοποιεί σύγχρονη τεχνολογία.

               (10)

               Οι φορείς εκμετάλλευσης που αποζημιώνονται για πραγματικά έξοδα τερματισμού δεν διαθέτουν κίνητρο για αύξηση της απόδοσης. Η εφαρμογή μιας μεθόδου από τα κάτω προς τα επάνω συμβαδίζει με την έννοια της ανάπτυξης ενός δικτύου για έναν αποδοτικό φορέα εκμετάλλευσης, με την οποία δημιουργείται ένα οικονομικό/τεχνολογικό μοντέλο αποδοτικού δικτύου βάσει του τρέχοντος κόστους. Αντικατοπτρίζει την απαιτούμενη ποσότητα εξοπλισμού και όχι την πράγματι παρεχόμενη και παρακάμπτει το ιστορικό κόστος.

               (11)

               Λαμβάνοντας υπόψη το γεγονός ότι ένα μοντέλο από τα κάτω προς τα επάνω βασίζεται σε μεγάλο βαθμό σε παράγωγα δεδομένα, π.χ. το κόστος του δικτύου υπολογίζεται με βάση πληροφορίες από τους προμηθευτές εξοπλισμού, οι ρυθμιστικές αρχές μπορεί να επιθυμούν να συμβιβάσουν τα αποτελέσματα ενός μοντέλου από τα κάτω προς τα επάνω με τα αποτελέσματα ενός μοντέλου από τα επάνω προς τα κάτω, με στόχο τα μέγιστα δυνατά αποτελέσματα για να αποφευχθούν μεγάλες διαφορές στο κόστος λειτουργίας, το κεφαλαιουχικό κόστος και την κατανομή του κόστους ανάμεσα σε έναν υποθετικό και ένα πραγματικό φορέα εκμετάλλευσης. Για τον εντοπισμό πιθανών ελλείψεων και τη βελτίωση του μοντέλου από τα κάτω προς τα επάνω, όπως η ασυμμετρία πληροφοριών, η ΕΡΑ μπορεί να συγκρίνει τα αποτελέσματα της προσέγγισης από τα κάτω προς τα επάνω με εκείνα που προκύπτουν από την αντίστοιχη του μοντέλου από τα επάνω προς τα κάτω, στο οποίο χρησιμοποιούνται δεδομένα που έχουν υποβληθεί σε ανεξάρτητο έλεγχο.

               (12)

               Το μοντέλο κόστους πρέπει να βασίζεται στις αποδοτικές τεχνολογικές επιλογές που είναι διαθέσιμες μέσα στο χρονοδιάγραμμα του μοντέλου, στο βαθμό που μπορούν να εντοπιστούν. Κατά συνέπεια, ένα μοντέλο από τα κάτω προς τα επάνω που κατασκευάζεται σήμερα θα μπορούσε καταρχήν να βασίζεται στη υπόθεση ότι το βασικό δίκτυο για σταθερά δίκτυα επόμενης γενιάς στηρίζεται σε δίκτυο νέας γενιάς (NGN). Το μοντέλο από τα κάτω προς τα επάνω για δίκτυα κινητής τηλεφωνίας πρέπει να βασίζεται σε συνδυασμό τεχνολογίας δεύτερης και τρίτης γενιάς (2G και 3G) στο μέρος πρόσβασης του δικτύου, αντανακλώντας την αναμενόμενη κατάσταση, ενώ το βασικό μέρος μπορεί να θεωρηθεί ότι στηρίζεται σε NGN.

               (13)

               Λαμβάνοντας υπόψη τα συγκεκριμένα χαρακτηριστικά των αγορών τερματισμού κλήσεων, το κόστος των υπηρεσιών τερματισμού πρέπει να υπολογίζεται με βάση το μελλοντικό μακροπρόθεσμο οριακό κόστος (LRIC). Σε ένα μοντέλο LRIC, όλες οι δαπάνες καθίστανται μεταβλητές, καθώς δε είναι δεδομένο ότι όλα τα περιουσιακά στοιχεία μακροπρόθεσμα αντικαθίστανται, η επιβολή τελών με βάση το LRIC επιτρέπει αποτελεσματική ανάκτηση του κόστους. Τα μοντέλα LRIC περιλαμβάνουν μόνο τις δαπάνες εκείνες που οφείλονται σε ορισμένη πρόσθετη παροχή. Μια προσέγγιση οριακού κόστος, η οποία λαμβάνει υπόψη μόνο αποδοτικές δαπάνες που δεν θα προέκυπταν, εάν η υπηρεσία που συνεπάγεται την πρόσθετη παροχή δεν παρεχόταν πλέον (δηλαδή κόστος που θα μπορούσε να αποφευχθεί), προωθεί την αποδοτική παραγωγή και κατανάλωση, ελαχιστοποιώντας το δυνητικές στρεβλώσεις του ανταγωνισμού. Όσο απομακρύνονται τα τέλη τερματισμού από το οριακό κόστος, τόσο μεγαλύτερες είναι οι στρεβλώσεις του ανταγωνισμού μεταξύ σταθερών και κινητών αγορών ή/και μεταξύ φορέων με ασύμμετρα μερίδια αγοράς και ροές κυκλοφορίας. Είναι δικαιολογημένη επομένως η εφαρμογή μιας γνήσιας μεθόδου LRIC, κατά την οποία η σχετική πρόσθετη παροχή είναι η υπηρεσία τερματισμού κλήσεων χονδρικής που περιλαμβάνει μόνο το κόστος που θα μπορούσε να αποφευχθεί. Η προσέγγιση LRIC θα καθιστούσε επίσης δυνατή την ανάκτηση όλων των σταθερών και μεταβλητών εξόδων (καθώς τα σταθερά έξοδα θεωρείται ότι μακροπρόθεσμα θα καταστούν μεταβλητά) που είναι πρόσθετα στην παροχή των χονδρικών υπηρεσιών τερματισμού κλήσεων και έτσι θα διευκόλυνε την αποτελεσματική ανάκτηση του κόστους.

               (14)

               Το κόστος που μπορεί να αποφευχθεί είναι η διαφορά μεταξύ του αναγνωρισμένου συνολικού μακροπρόθεσμου κόστους ενός φορέα εκμετάλλευσης που παρέχει το πλήρες φάσμα των υπηρεσιών και του αναγνωρισμένου συνολικού μακροπρόθεσμου κόστους του εν λόγω φορέα που παρέχει το πλήρες φάσμα των υπηρεσιών εκτός από τη χονδρική παροχή υπηρεσίας τερματισμού κλήσεων σε τρίτους (δηλαδή το αυτοτελές κόστος ενός φορέα που δεν προσφέρει τερματισμό κλήσεων σε τρίτους). Για να εξασφαλιστεί ορθή κατανομή του κόστους, πρέπει να γίνει διάκριση μεταξύ των εν λόγω δαπανών που σχετίζονται με την κίνηση, δηλαδή με όλο το σταθερό και μεταβλητό κόστος που μεγεθύνεται με την αύξηση των επιπέδων της κίνησης, και των δαπανών που δεν σχετίζονται με την κίνηση, δηλαδή με όλο το κόστος που δεν μεγεθύνεται με την αύξηση των επιπέδων της κίνησης. Για να προσδιοριστεί το κόστος που μπορεί να αποφευχθεί, το οποίο αφορά τον τερματισμό κλήσεων χονδρικής, πρέπει να αγνοηθούν δαπάνες που δεν σχετίζονται με την κίνηση. Στη συνέχεια, μπορεί να είναι σκόπιμο να αποδοθούν δαπάνες που σχετίζονται με την κίνηση καταρχάς σε άλλες υπηρεσίες (π.χ. εκκίνησης κλήσεων, SMS, MMS, ευρυζωνικές, μισθωμένων γραμμών, κ.λπ.) και ο τερματισμός φωνητικών κλήσεων χονδρικής να είναι η τελευταία υπηρεσία που θα ληφθεί υπόψη. Η δαπάνη που διατίθεται για την υπηρεσία τερματισμού κλήσεων χονδρικής μπορεί επομένως να φτάσει μόνο το πρόσθετο κόστος που προκύπτει για την παροχή της υπηρεσίας. Κατά συνέπεια, κοστολόγηση με βάση προσέγγιση LRIC για υπηρεσίες τερματισμού κλήσεων χονδρικής σε αγορές σταθερών και κινητών επικοινωνιών αναμένεται ότι θα επιτρέπουν την ανάκτηση μόνο του κόστους που μπορεί να αποφευχθεί εάν μια υπηρεσία τερματισμού κλήσεων χονδρικής δεν παρεχόταν πλέον σε τρίτους.

               (15)

               Προκύπτει ότι ο τερματισμός κλήσεων είναι μια υπηρεσία η οποία αποφέρει οφέλη στον καλούντα και στον καλούμενο (εάν ο παραλήπτης δεν είχε όφελος δεν θα δεχόταν την κλήση), γεγονός το οποίο με τη σειρά του υποδηλώνει ότι και τα δύο μέρη συμμετέχουν στη δημιουργία κόστους. Η χρήση αρχών αιτιακής συνάφειας του κόστους για τον καθορισμό κοστοστρεφών τιμών υποδεικνύει ότι ο δημιουργός του κόστους πρέπει να επωμιστεί αυτές τις δαπάνες. Αναγνωρίζοντας τον αμφίπλευρο χαρακτήρα των αγορών τερματισμού κλήσεων, όπου το κόστος προκύπτει και από τις δύο πλευρές, δεν πρέπει όλες οι σχετικές δαπάνες να ανακτηθούν μέσω των τελών τερματισμού χονδρικής που υπόκεινται σε κανονιστική ρύθμιση. Ωστόσο, για τους σκοπούς της παρούσας σύστασης, το σύνολο του κόστους που μπορεί να αποφευχθεί για την παροχή της υπηρεσίας τερματισμού κλήσεων χονδρικής μπορεί να ανακτηθεί μέσω του τέλους χονδρικής, δηλαδή όλες οι κοινές αυτές δαπάνες που αυξάνονται ανταποκρινόμενες σε αύξηση της κίνησης τερματισμού χονδρικής.

               (16)

               Κατά τον καθορισμό τελών τερματισμού, κάθε απόκλιση από το εκάστοτε αποδοτικό επίπεδο κόστους πρέπει να βασίζεται σε αντικειμενικές διαφορές κόστους που διαφεύγουν του ελέγχου των φορέων εκμετάλλευσης. Σε σταθερά δίκτυα δεν έχουν εντοπιστεί τέτοιες αντικειμενικές διαφορές κόστους εκτός ελέγχου του φορέα εκμετάλλευσης. Σε δίκτυα κινητής τηλεφωνίας η άνιση εκχώρηση ραδιοφάσματος μπορεί να θεωρηθεί εξωγενής παράγοντας που επιφέρει διαφορές ανά μονάδα κόστους μεταξύ των φορέων εκμετάλλευσης κινητών επικοινωνιών. Εξωγενείς διαφορές κόστους μπορεί να προκύψουν όπου η εκχώρηση ραδιοφάσματος δεν έχει πραγματοποιηθεί με τη χρήση μηχανισμών της αγοράς, αλλά με βάση διαδοχική διαδικασία αδειοδότησης. Εφόσον η εκχώρηση ραδιοφάσματος γίνεται μέσα από μηχανισμό της αγοράς, όπως η δημοπρασία, ή όπου υπάρχει δευτερογενής αγορά, διαφορές κόστους που οφείλονται στη συχνότητα καθορίζονται περισσότερο από ενδογενείς παράγοντες και μάλλον είναι σημαντικά μειωμένες ή έχουν εκμηδενιστεί.

               (17)

               Οι νεοεισερχόμενοι σε αγορές κινητών επικοινωνιών μπορεί να υπόκεινται σε υψηλότερο κόστος ανά μονάδα για μια μεταβατική περίοδο προτού επιτευχθεί η ελάχιστη αποδοτική κλίμακα. Σε τέτοιες περιπτώσεις, οι ΕΡΑ μπορούν, αφού διαπιστωθεί ότι στην αγορά λιανικής υφίστανται εμπόδια για την είσοδο στην αγορά και την επέκταση, να τους επιτρέψουν να ανακτήσουν το αυξημένο οριακό κόστος τους σε σύγκριση με το αντίστοιχο ενός υποδείγματος φορέα εκμετάλλευσης για μεταβατική περίοδο έως και τεσσάρων ετών από την είσοδο στην αγορά. Λαμβανομένης υπόψη της κοινής θέσης της ERG, είναι εύλογο να προβλέπεται τετραετές χρονικό διάστημα για σταδιακή κατάργηση των ασυμμετριών, με βάση την εκτίμηση ότι στην αγορά κινητής τηλεφωνίας αναμένεται να απαιτηθούν τρία έως τέσσερα χρόνια μετά την είσοδο έως ότου επιτευχθεί μερίδιο αγοράς μεταξύ 15 και 20 %, υπερβαίνοντας έτσι το ύψος της ελάχιστης αποδοτικής κλίμακας. Αυτό διαφέρει από την κατάσταση για τους νεοεισερχόμενους σε σταθερές αγορές, οι οποίοι έχουν την ευκαιρία για επίτευξη χαμηλού κόστους μονάδας εστιάζοντας τα δίκτυά τους σε διαδρομές υψηλής πυκνότητας σε συγκεκριμένες γεωγραφικές περιοχές ή/και με την ενοικίαση σχετικών εισροών από το δίκτυο των κατεστημένων φορέων εκμετάλλευσης.

               (18)

               Προτιμητέα προσέγγιση ως προς τη μέθοδο απόσβεσης είναι αυτή που αντανακλά την οικονομική αξία ενός περιουσιακού στοιχείου. Αν, ωστόσο, δεν είναι εφικτή η ανάπτυξη ενός αξιόπιστου οικονομικού μοντέλου απόσβεσης, είναι πιθανές και άλλες μέθοδοι, συμπεριλαμβανομένων της σταθερής απόσβεσης, του συνυπολογισμού του τεκμαρτού τόκου (annuities) και της μη γραμμικής μεθόδου (tilted annuities). Το κριτήριο για την επιλογή μεταξύ των εναλλακτικών μεθόδων είναι ο βαθμός πιθανής προσέγγισης ενός οικονομικού μέτρου απόσβεσης. Έτσι, αν δεν είναι εφικτή η ανάπτυξη ενός αξιόπιστου οικονομικού μοντέλου απόσβεσης, τα χαρακτηριστικά απόσβεσης κάθε μείζονος περιουσιακού στοιχείου στο μοντέλο από τα κάτω προς τα επάνω πρέπει να εξετάζονται ξεχωριστά, και να επιλέγεται η προσέγγιση η οποία θα αντιστοιχεί σε χαρακτηριστικά απόσβεσης παρόμοια με αυτά της οικονομικής απόσβεσης.

               (19)

               Όσον αφορά την αποδοτική κλίμακα μεγέθους, εφαρμόζονται διαφορετικές εκτιμήσεις σε αγορές σταθερών και κινητών. Η επίτευξη της εκάστοτε ελάχιστης αποδοτικής κλίμακας στους τομείς της σταθερής και της κινητής τηλεφωνίας εξαρτάται από τα διάφορα ρυθμιστικά και εμπορικά περιβάλλοντα.

               (20)

               Κατά την κανονιστική ρύθμιση των χονδρικών τελών τερματισμού, οι ΕΡΑ, δεν πρέπει να αποκλείουν ούτε να απαγορεύουν σε φορείς εκμετάλλευσης μελλοντική επιλογή εναλλακτικών διευθετήσεων για την ανταλλαγή κίνησης τερματισμού, στο βαθμό που οι διευθετήσεις αυτές είναι συμβατές με την ανταγωνιστική αγορά.

               (21)

               Μια μεταβατική περίοδος έως την 31η Δεκεμβρίου 2012 θεωρείται επαρκής ώστε οι ΕΡΑ να εισαγάγουν το μοντέλο κόστους και οι φορείς εκμετάλλευσης να προσαρμόσουν αναλόγως τα επιχειρηματικά τους σχέδια, αναγνωρίζοντας ταυτόχρονα την επιτακτική ανάγκη να εξασφαλιστεί για τους καταναλωτές το μέγιστο όφελος όσον αφορά αποδοτικά κοστοστρεφή τέλη τερματισμού.

               (22)

               Όσον αφορά τις ΕΡΑ που διαθέτουν περιορισμένους πόρους, ενδέχεται να απαιτηθεί κατ’ εξαίρεση πρόσθετη μεταβατική περίοδος για την προετοιμασία του συνιστώμενου μοντέλου κόστους. Στις περιπτώσεις αυτές, εφόσον μια ΕΡΑ είναι σε θέση να αποδείξει ότι μια μέθοδος (π.χ. συγκριτική αξιολόγηση), διαφορετική από το μοντέλο LRIC από τα κάτω προς τα επάνω με βάση τις τρέχουσες δαπάνες, συνεπάγεται αποτελέσματα που συμβαδίζουν με την παρούσα σύσταση και παράγει αποδοτικά αποτελέσματα συμβατά με τα αντίστοιχα σε μιαν ανταγωνιστική αγορά, θα μπορούσε να εξετάσει το ενδεχόμενο καθορισμού μεταβατικών τιμών βασισμένων σε εναλλακτική προσέγγιση, έως την 1η Ιουλίου 2014. Σε περίπτωση που θα ήταν αντικειμενικά δυσανάλογο για τις ΕΡΑ που διαθέτουν περιορισμένους πόρους να εφαρμόσουν τη συνιστώμενη μέθοδο κοστολόγησης ύστερα από την ημερομηνία αυτή, οι εν λόγω ΕΡΑ μπορούν να συνεχίσουν να εφαρμόζουν εναλλακτική μεθοδολογία έως την ημερομηνία επανεξέτασης της παρούσας σύστασης, εκτός αν ο φορέας που συστάθηκε για τη συνεργασία μεταξύ των ΕΡΑ και της Ευρωπαϊκής Επιτροπής και της Αρχής, περιλαμβανομένων και των συναφών ομάδων εργασίας του, παρέχει επαρκή πρακτική υποστήριξη και καθοδήγηση για την υπέρβαση αυτού του περιορισμού των πόρων και, ιδίως, του κόστους υλοποίησης της συνιστώμενης μεθοδολογίας. Κάθε τέτοιο αποτέλεσμα που προκύπτει από εναλλακτικές τεχνολογίες δεν πρέπει να υπερβαίνει το μέσο όρο των τελών τερματισμού που καθορίζονται από τις ΕΡΑ που εφαρμόζουν τη συνιστώμενη μέθοδο κοστολόγησης.

               (23)

               Η παρούσα σύσταση αποτέλεσε αντικείμενο διαβούλευσης με την επιτροπή επικοινωνιών της ΕΖΕΣ, η οποία και γνωμοδότησε σχετικά.

         ΣΥΝΙΣΤΑ:

               1.

               Κατά την επιβολή υποχρεώσεων ελέγχου τιμών και κοστολόγησης, σύμφωνα με το άρθρο 13 της οδηγίας για την πρόσβαση σχετικά με τους φορείς εκμετάλλευσης που ορίζονται από τις εθνικές ρυθμιστικές αρχές (ΕΡΑ) ως διαθέτοντες σημαντική ισχύ στην αγορά στις αγορές φωνητικών κλήσεων χονδρικής σε μεμονωμένα δημόσια τηλεφωνικά δίκτυα («αγορές τερματισμού σταθερών και κινητών»), έπειτα από ανάλυση αγοράς που διεξάγεται σύμφωνα με το άρθρο 16 της οδηγίας πλαισίου, οι ΕΡΑ πρέπει να καθορίζουν τέλη τερματισμού με βάση τις δαπάνες ενός αποδοτικού φορέα εκμετάλλευσης. Τούτο συνεπάγεται ότι θα είναι επίσης συμμετρικά. Οι ΕΡΑ πρέπει εν προκειμένω να προχωρήσουν με τον τρόπο που ορίζεται παρακάτω.

               2.

               Συνιστάται η αξιολόγηση των αποδοτικών δαπανών να βασίζεται σε τρέχον κόστος και στη χρήση προσέγγισης από τα κάτω προς τα επάνω με μοντέλα μακροπρόθεσμου οριακού κόστους (LRIC) ως σχετική μέθοδο κόστους.

               3.

               Οι ΕΡΑ μπορούν να συγκρίνουν τα αποτελέσματα της μεθόδου ενός μοντέλου από τα κάτω προς τα επάνω με εκείνα που προκύπτουν από μοντέλο από τα επάνω προς τα κάτω, το οποίο χρησιμοποιεί δεδομένα που έχουν υποβληθεί σε ανεξάρτητο έλεγχο, για επαλήθευση και βελτίωση της αξιοπιστίας των αποτελεσμάτων και για την πραγματοποίηση ανάλογων προσαρμογών.

               4.

               Το μοντέλο κόστους πρέπει να βασίζεται σε αποδοτικές τεχνολογίες διαθέσιμες κατά το χρονικό διάστημα που προβλέπεται για το μοντέλο. Κατά συνέπεια το κεντρικό τμήμα των σταθερών και των κινητών δικτύων θα μπορούσε καταρχήν να βασίζεται σε δίκτυο επόμενης γενιάς (NGN). Το τμήμα των δικτύων κινητής τηλεφωνίας που αφορά την πρόσβαση πρέπει επίσης να βασίζεται σε συνδυασμό τηλεφωνίας δεύτερης και τρίτης γενιάς (2G και 3G).

               5.

               Οι διάφορες κατηγορίες δαπανών που αναφέρονται στην παρούσα θα πρέπει να ορίζονται ως εξής:

                           α)

                           «Οριακό κόστος» είναι εκείνο που μπορεί να αποφευχθεί, εφόσον δεν παρέχεται πλέον μια συγκεκριμένη πρόσθετη παροχή (γνωστό ως κόστος που μπορεί να αποφευχθεί)·

                           β)

                           «Δαπάνες που σχετίζονται με την κίνηση» είναι όλες οι σταθερές και μεταβλητές δαπάνες που αυξάνονται με την αύξηση των επιπέδων κίνησης.

               6.

               Εντός του μοντέλου LRIC, η σχετική πρόσθετη παροχή πρέπει να οριστεί ως υπηρεσία τερματισμού φωνητικών κλήσεων χονδρικής που παρέχεται σε τρίτους. Τούτο συνεπάγεται ότι κατά την αξιολόγηση του οριακού κόστους οι ΕΡΑ πρέπει να καθορίσουν τη διαφορά μεταξύ του συνολικού μακροπρόθεσμου κόστους ενός φορέα εκμετάλλευσης που παρέχει το πλήρες φάσμα των υπηρεσιών και το συνολικό μακροπρόθεσμο κόστος του εν λόγω φορέα σε περίπτωση μη παροχής σε τρίτους της υπηρεσίας τερματισμού κλήσεων χονδρικής. Πρέπει να γίνεται διάκριση μεταξύ δαπανών που σχετίζονται και δαπανών που δεν σχετίζονται με την κίνηση, από τις οποίες οι τελευταίες δεν πρέπει να ληφθούν υπόψη στον υπολογισμό των τελών τερματισμού χονδρικής. Η συνιστώμενη προσέγγιση για τον προσδιορισμό του σχετικού οριακού κόστους θα ήταν να αποδοθούν οι δαπάνες που συνδέονται με την κυκλοφορία καταρχάς με υπηρεσίες εκτός των υπηρεσιών τερματισμού φωνητικών κλήσεων χονδρικής, με τελικό καταλογισμό στην υπηρεσία τερματισμού φωνητικών κλήσεων χονδρικής μόνο του εναπομένοντος κόστους που σχετίζεται με την κίνηση. Τούτο συνεπάγεται ότι στις ρυθμιζόμενες υπηρεσίες τερματισμού φωνητικών κλήσεων λογίζεται μόνο το κόστος που θα μπορούσε να αποφευχθεί εάν η υπηρεσία τερματισμού φωνητικών κλήσεων χονδρικής δεν παρεχόταν πλέον σε τρίτους. Οι εφαρμοστέες αρχές για τον υπολογισμό της υπηρεσίας τερματισμού φωνητικών κλήσεων χονδρικής σε σταθερά και κινητά δίκτυα τερματισμού αντίστοιχα εξετάζονται περαιτέρω στο παράρτημα.

               7.

               Η προτεινόμενη προσέγγιση για την απόσβεση περιουσιακών στοιχείων είναι η οικονομική απόσβεση, όπου αυτό είναι εφικτό.

               8.

               Κατά τη λήψη απόφασης σχετικά με την ενδεδειγμένη αποδοτική τάξη μεγέθους του φορέα εκμετάλλευσης του μοντέλου, πρέπει οι ΕΡΑ να λαμβάνουν υπόψη τις αρχές για τον καθορισμό της ενδεδειγμένης αποδοτικής τάξης μεγέθους σε δίκτυα τερματισμού σταθερών και κινητών επικοινωνιών, όπως ορίζεται στο παράρτημα.

               9.

               Κάθε προσδιορισμός αποδοτικών επιπέδων κόστους που αποκλίνει από τις αρχές που προαναφέρθηκαν πρέπει να αιτιολογείται από αντικειμενικές διαφορές κόστους, οι οποίες είναι εκτός του ελέγχου των οικείων φορέων. Τέτοιες αντικειμενικές διαφορές κόστους μπορεί να προκύψουν σε αγορές τερματισμού κινητών επικοινωνιών λόγω άνισης εκχώρησης ραδιοφάσματος. Στο βαθμό που η απόκτηση επιπλέον ραδιοφάσματος για παροχή τερματισμού κλήσεων χονδρικής περιλαμβάνεται στο μοντέλο κόστους, οι ΕΡΑ πρέπει να αναθεωρούν τακτικά κάθε αντικειμενική διαφορά κόστους, λαμβάνοντας υπόψη, μεταξύ άλλων, εάν είναι πιθανή μελλοντικά η διάθεση πρόσθετου ραδιοφάσματος με αγοραίες διαδικασίες εκχώρησης, ώστε να εκμηδενιστούν ενδεχόμενες διαφορές κόστους που προκύπτουν από τις υπάρχουσες εκχωρήσεις, ή εάν αυτό το σχετικό μειονέκτημα για το κόστος θα μειώνεται με την πάροδο του χρόνου όσο θα αυξάνεται το μερίδιο των νεοεισερχόμενων.

               10.

               Σε περίπτωση που μπορεί να αποδειχθεί ότι ένας νεοεισερχόμενος φορέας κινητών επικοινωνιών που λειτουργεί κάτω από την ελάχιστη αποδοτική κλίμακα πραγματοποιεί οριακό κόστος ανά μονάδα που είναι υψηλότερο από το οριακό κόστος του υποδείγματος φορέα εκμετάλλευσης, οι ΕΡΑ μπορούν, αφού διαπιστωθεί ότι στην αγορά λιανικής υφίστανται εμπόδια για την είσοδο στην αγορά και την επέκταση, να τους επιτρέψουν να επιτρέψουν την ανάκτηση του εν λόγω υψηλότερου κόστους κατά τη διάρκεια μεταβατικής περιόδου μέσω ρυθμιζόμενων τελών τερματισμού. Κάθε τέτοια περίοδος δεν πρέπει να υπερβαίνει τα τέσσερα έτη ύστερα από την είσοδο στην αγορά.

               11.

               Η παρούσα σύσταση δεν θίγει τις προηγούμενες αποφάσεις κανονιστικής ρύθμισης που έχουν ληφθεί από τις ΕΡΑ σχετικά με τα θέματα που εγείρονται στο παρόν έγγραφο. Μολοντούτο, οι ΕΡΑ πρέπει να εξασφαλίσουν ότι τα τέλη τερματισμού θα εφαρμόζονται κατά οικονομικά αποδοτικό τρόπο και συμμετρικά το αργότερο έως την 31η Δεκεμβρίου 2012, με την επιφύλαξη τυχόν αντικειμενικών διαφορών κόστους που προσδιορίζονται σύμφωνα με τα σημεία 9 και 10.

               12.

               Σε εξαιρετικές περιστάσεις εφόσον μια ΕΡΑ, ιδίως εξαιτίας περιορισμένων πόρων, δεν είναι σε θέση να ολοκληρώσει το συνιστώμενο μοντέλο κόστους εγκαίρως και εφόσον είναι σε θέση να αποδείξει ότι μια άλλη μέθοδος, εκτός του μοντέλου LRIC από τα κάτω προς τα επάνω, η οποία βασίζεται στις τρέχουσες δαπάνες, παράγει αποτελέσματα συμβατά με την παρούσα σύσταση και αποδοτικά σε μια ανταγωνιστική αγορά, η ΕΡΑ μπορεί να εξετάσει το ενδεχόμενο καθορισμού ενδιάμεσων τιμών βάσει εναλλακτικής προσέγγισης έως την 1η Ιουλίου 2014. Σε περίπτωση που θα ήταν αντικειμενικά δυσανάλογο για τις ΕΡΑ που διαθέτουν περιορισμένους πόρους να εφαρμόσουν τη συνιστώμενη μέθοδο κοστολόγησης ύστερα από την ημερομηνία αυτή, οι εν λόγω ΕΡΑ μπορούν να συνεχίσουν να εφαρμόζουν εναλλακτική μεθοδολογία έως την ημερομηνία επανεξέτασης της παρούσας σύστασης, εκτός αν ο φορέας που συστάθηκε για τη συνεργασία μεταξύ των ΕΡΑ και της Ευρωπαϊκής Επιτροπής και της Αρχής, περιλαμβανομένων και των συναφών ομάδων εργασίας του, παρέχει επαρκή πρακτική υποστήριξη και καθοδήγηση για την υπέρβαση αυτού του περιορισμού των πόρων και, ιδίως, το κόστος υλοποίησης της συνιστώμενης μεθοδολογίας. Κάθε τέτοιο αποτέλεσμα που προκύπτει από εναλλακτικές τεχνολογίες δεν πρέπει να υπερβαίνει το μέσο όρο των τελών τερματισμού, τα οποία καθορίζονται από τις ΕΡΑ που εφαρμόζουν τη συνιστώμενη μέθοδο κοστολόγησης.

               13.

               Η παρούσα σύσταση θα επανεξεταστεί με βάση ενδεχόμενες μελλοντικές αλλαγές στη σύσταση της Ευρωπαϊκής Επιτροπής 2009/396/ΕΚ σχετικά με την κανονιστική ρύθμιση των τελών τερματισμού σταθερών και κινητών επικοινωνιών στην ΕΕ.

               14.

               Η παρούσα σύσταση απευθύνεται στις χώρες ΕΖΕΣ.

      Βρυξέλλες, 13 Απριλίου 2011.

            Για την Εποπτεύουσα Αρχή της ΕΖΕΣ

         Sabine MONAUNI-TÖMÖRDY

            Ασκούσα χρέη Προέδρου

         Sverrir Haukur GUNNLAUGSSON

            Μέλος της Αρχής

      (1)  Αντιστοιχεί στη σύσταση της Ευρωπαϊκής Επιτροπής 2009/396/ΕΚ της 7ης Μαΐου 2009 σχετικά με την κανονιστική ρύθμιση των τελών τερματισμού σταθερών και κινητών επικοινωνιών στην ΕΕ (ΕΕ L 124 της 20.5.2009, σ. 67), όπως προσαρμόστηκε στη συμφωνία για τον ΕΟΧ.

      (2)  Εφεξής καλούμενη η Αρχή.

      (3)  Εφεξής καλούμενη η συμφωνία για τον ΕΟΧ.

      (4)  ΕΕ L 108 της 24.4.2002, σ. 33.

      (5)  ΕΕ L 200 της 30.7.2002, σ. 38.

      (6)  Απόφαση της μεικτής επιτροπής του ΕΟΧ αριθ. 10/2004 (ΕΕ L 116 της 22.4.2004, σ. 58 και συμπλήρωμα ΕΟΧ αριθ. 20, 22.4.2004, σ. 13), ημερομηνία έναρξης ισχύος 7ης Φεβρουαρίου 2004.

      (7)  EE L 108 της 24.4.2002, σ. 7.

      (8)  Απόφαση της μεικτής επιτροπής του ΕΟΧ αριθ 11/2004 (ΕΕ L 116 της 22.4.2004, σ. 60 και συμπλήρωμα ΕΟΧ αριθ. 20 της 22.4.2004, σ. 14), ημερομηνία έναρξης ισχύος 1ης. Νοεμβρίου 2004.

      (9)  ΕΕ L 266 της 11.10.2005, σ. 64.

      (10)  Απόφαση της μεικτής επιτροπής του ΕΟΧ αριθ 84/2008 (ΕΕ L 280 της 23.10.2008, σ. 18 και συμπλήρωμα ΕΟΧ αριθ. 64, 23.10.2008, σ. 11), ημερομηνία έναρξης ισχύος 5ης Ιουλίου 2008.

      ΠΑΡΑΡΤΗΜΑ

         Αρχές για τον υπολογισμό των τελών τερματισμού χονδρικής σε σταθερά δίκτυα

      Το σχετικό οριακό κόστος (δηλαδή το κόστος που μπορεί να αποφευχθεί) της υπηρεσίας τερματισμού κλήσεων χονδρικής είναι η διαφορά μεταξύ του συνολικού μακροπρόθεσμου κόστους ενός φορέα εκμετάλλευσης που παρέχει το πλήρες φάσμα των υπηρεσιών του και του συνολικού μακροπρόθεσμου κόστους του εν λόγω φορέα χωρίς παροχή υπηρεσιών τερματισμού κλήσεων χονδρικής σε τρίτους.
      Πρέπει να γίνει διάκριση μεταξύ των δαπανών που είναι σχετικές με την κίνηση και εκείνων που είναι ανεξάρτητες από αυτήν, ώστε να εξασφαλιστεί κατάλληλη κατανομή των εν λόγω δαπανών. Το κόστος που δεν σχετίζεται με την κίνηση δεν λαμβάνεται υπόψη στον υπολογισμό των τελών τερματισμού χονδρικής. Από τις δαπάνες που σχετίζονται με την κίνηση, μόνο οι δαπάνες οι οποίες θα αποφεύγονταν σε περίπτωση μη παροχής υπηρεσίας τερματισμού κλήσεων χονδρικής λογίζονται στη σχετική πρόσθετη παροχή τερματισμού. Αυτές οι δαπάνες που μπορούν να αποφευχθούν μπορούν να υπολογίζονται κατανέμοντας καταρχάς τις σχετικές με την κίνηση δαπάνες σε υπηρεσίες εκτός τερματισμού κλήσεων χονδρικής (π.χ. εκκίνηση κλήσεων, υπηρεσίες δεδομένων, IPTV, κ.λπ.), ενώ μόνο το υπόλοιπο κόστος των δαπανών που είναι σχετικές με την κίνηση θα κατανεμηθεί στην υπηρεσία τερματισμού φωνητικών κλήσεων χονδρικής.
      Το προεπιλεγμένο σημείο οριοθέτησης μεταξύ των δαπανών που είναι σχετικές με την κίνηση και εκείνων που είναι ανεξάρτητες από αυτήν, βρίσκεται κατά κανόνα εκεί όπου εμφανίζεται το πρώτο σημείο συγκέντρωσης της κίνησης. Σε ένα δίκτυο PSTN τούτο συνήθως θεωρείται ότι είναι η ανάντη πλευρά της κάρτας γραμμής στον (απομακρυσμένο) συγκεντρωτή. Το ευρυζωνικό ισοδύναμο των NGN είναι η κάρτα γραμμής στον DSLAM/MSAN (1). Εφόσον ο DSLAM/MSAN βρίσκεται σε ερμάριο οδού, πρέπει να εξεταστεί κατά πόσον ο προηγούμενος βρόχος μεταξύ του ερμαρίου και του κέντρου/MDF είναι μεριζόμενο μέσο και πρέπει να αντιμετωπίζεται ως μέρος της κατηγορίας κόστους που είναι σχετική με την κίνηση, περίπτωση κατά την οποία το σημείο οριοθέτησης σχετικό/ανεξάρτητο από την κίνηση θα εντοπίζεται στο ερμάριο οδού. Αν στην υπηρεσία τερματισμού φωνητικών κλήσεων κατανέμεται αποκλειστική χωρητικότητα, ανεξάρτητα από τη χρησιμοποιούμενη τεχνολογία, τότε το σημείο οριοθέτησης παραμένει στο επίπεδο του (απομακρυσμένου) συγκεντρωτή.
      Σύμφωνα με την προσέγγιση που περιγράφεται παραπάνω, στα παραδείγματα του κόστους που θα μπορούσαν να συμπεριληφθούν στην πρόσθετη παροχή υπηρεσίας τερματισμού θα περιλαμβάνονται πρόσθετη χωρητικότητα δικτύου που απαιτείται για την μεταφορά επιπλέον κίνησης τερματισμού χονδρικής (π.χ. πρόσθετη υποδομή δικτύου στο βαθμό που υπαγορεύεται από την ανάγκη αύξησης της χωρητικότητας για σκοπούς μεταφοράς της επιπλέον κίνησης τερματισμού χονδρικής), καθώς και πρόσθετες εμπορικές δαπάνες χονδρικής που σχετίζονται άμεσα με την παροχή της υπηρεσίας τερματισμού χονδρικής σε τρίτους.
      Για να προσδιοριστεί η αποδοτική κλίμακα μεγέθους ενός φορέα εκμετάλλευσης για τους σκοπούς του μοντέλου κόστους, πρέπει οι ΕΡΑ να λάβουν υπόψη ότι, σε σταθερά δίκτυα, οι φορείς εκμετάλλευσης έχουν την ευκαιρία να δημιουργήσουν δικά τους δίκτυα σε συγκεκριμένες γεωγραφικές περιοχές και να επικεντρώσουν σε διαδρομές υψηλής πυκνότητας ή/και να μισθώσουν σχετική χωρητικότητα από το δίκτυο των κατεστημένων φορέων εκμετάλλευσης. Κατά τον καθορισμό της ενιαίας αποδοτικής κλίμακας για το υπόδειγμα φορέα εκμετάλλευσης πρέπει επομένως οι ΕΡΑ να λαμβάνουν υπόψη την ανάγκη προώθησης αποτελεσματικής εισόδου στην αγορά, αναγνωρίζοντας παράλληλα ότι, υπό ορισμένες συνθήκες, μικρότεροι φορείς εκμετάλλευσης σε μικρές γεωγραφικές περιοχές μπορούν να παράγουν με χαμηλό μοναδιαίο κόστος. Επιπλέον, οι μικρότεροι φορείς εκμετάλλευσης που δεν έχουν τα πλεονεκτήματα κλίμακας των μεγαλύτερων φορέων σε ευρύτερες γεωγραφικές περιοχές μπορεί να θεωρηθεί ότι αγοράζουν χωρητικότητα χονδρικής αντί να παρέχουν οι ίδιοι υπηρεσίες τερματισμού.

         Αρχές για τον υπολογισμό των τελών τερματισμού χονδρικής σε κινητά δίκτυα

      Το σχετικό οριακό κόστος (δηλαδή το κόστος που μπορεί να αποφευχθεί) της υπηρεσίας τερματισμού κλήσεων χονδρικής είναι η διαφορά μεταξύ του συνολικού μακροπρόθεσμου κόστους ενός φορέα εκμετάλλευσης που παρέχει το πλήρες φάσμα των υπηρεσιών του και του συνολικού μακροπρόθεσμου κόστους του εν λόγω φορέα χωρίς παροχή υπηρεσιών τερματισμού κλήσεων χονδρικής σε τρίτους.
      Πρέπει να γίνει διάκριση μεταξύ των δαπανών που είναι σχετικές με την κίνηση και εκείνων που είναι ανεξάρτητες από αυτήν, ώστε να εξασφαλιστεί η κατάλληλη κατανομή των δαπανών αυτών. Το κόστος που δεν σχετίζεται με την κίνηση δεν λαμβάνεται υπόψη στον υπολογισμό των τελών τερματισμού χονδρικής. Από τις δαπάνες που σχετίζονται με την κίνηση, μόνο οι δαπάνες οι οποίες θα αποφεύγονταν σε περίπτωση μη παροχής υπηρεσίας τερματισμού κλήσεων χονδρικής λογίζονται στη σχετική πρόσθετη παροχή τερματισμού. Αυτές οι δαπάνες που μπορούν να αποφευχθούν μπορούν να υπολογίζονται κατανέμοντας καταρχάς τις σχετικές με την κίνηση δαπάνες σε υπηρεσίες εκτός τερματισμού κλήσεων χονδρικής (π.χ. εκκίνηση κλήσεων, SMS, MMS, κ.λπ.) ενώ μόνο το υπόλοιπο κόστος των δαπανών που είναι σχετικές με την κίνηση θα κατανεμηθεί στην υπηρεσία τερματισμού φωνητικών κλήσεων χονδρικής.
      Το κόστος της χειροσυσκευής και της κάρτας SIM δεν σχετίζονται με την κίνηση και πρέπει να εξαιρούνται από κάθε μοντέλο κόστους για υπηρεσίες τερματισμού φωνητικών κλήσεων χονδρικής.
      Η κάλυψη μπορεί να περιγραφεί καλύτερα ως η ικανότητα ή επιλογή πραγματοποίησης κλήσης από οποιοδήποτε σημείο του δικτύου σε δεδομένη χρονική στιγμή, ενώ η χωρητικότητα αφορά τις πρόσθετες δαπάνες δικτύου που είναι απαραίτητες για τη διατήρηση αυξημένου επιπέδου κίνησης. Η ανάγκη παροχής αυτής της κάλυψης στους συνδρομητές θα προκαλέσει δαπάνες που δεν σχετίζονται με την κίνηση και δεν πρέπει να αποδοθούν στην πρόσθετη παροχή του τερματισμού κλήσεων χονδρικής. Οι επενδύσεις σε ώριμες αγορές κινητής τηλεφωνίας ωθούνται περισσότερο από την αύξηση της χωρητικότητας και από την ανάπτυξη νέων υπηρεσιών και τούτο πρέπει να αντανακλάται στο μοντέλο κόστους. Από το οριακό κόστος των υπηρεσιών τερματισμού φωνητικών κλήσεων χονδρικής πρέπει επομένως να εξαιρείται το κόστος κάλυψης, πρέπει όμως να περιλαμβάνονται οι πρόσθετες δαπάνες χωρητικότητας, στο βαθμό που οφείλονται στην παροχή υπηρεσιών τερματισμού φωνητικών κλήσεων χονδρικής.
      Το κόστος της χρήσης του ραδιοφάσματος (η άδεια διατήρησης και χρήσης συχνοτήτων του ραδιοφάσματος) που προκύπτει από την παροχή υπηρεσιών λιανικής σε συνδρομητές δικτύου εξαρτάται αρχικά από τον αριθμό των συνδρομητών και ως εκ τούτου δεν ωθείται από τη ζήτηση και δεν πρέπει να υπολογίζεται ως μέρος της πρόσθετης παροχής υπηρεσίας τερματισμού κλήσεων χονδρικής. Οι δαπάνες για την απόκτηση πρόσθετου ραδιοφάσματος για την αύξηση της χωρητικότητας (πάνω από το ελάχιστο απαραίτητο για την παροχή λιανικών υπηρεσιών σε συνδρομητές) για σκοπούς εξυπηρέτησης πρόσθετης κίνησης που προκύπτει από την παροχή υπηρεσίας τερματισμού φωνητικών κλήσεων χονδρικής πρέπει κατά το δυνατόν να συμπεριλαμβάνονται με βάση το μελλοντικό κόστος ευκαιρίας.
      Σύμφωνα με την προσέγγιση που περιγράφεται παραπάνω, στα παραδείγματα δαπανών που θα περιληφθούν στην πρόσθετη παροχή της υπηρεσίας τερματισμού θα είναι η πρόσθετη χωρητικότητα δικτύου που απαιτείται για τη μεταφορά συμπληρωματικής κίνησης χονδρικής (π.χ. πρόσθετη υποδομή δικτύου στο βαθμό που υπαγορεύεται από την ανάγκη αύξησης της χωρητικότητας για σκοπούς εξυπηρέτησης συμπληρωματικής κίνησης χονδρικής). Στις εν λόγω δαπάνες που σχετίζονται με το δίκτυο θα μπορούσαν να περιληφθούν επιπλέον κέντρα μεταγωγής κινητών επικοινωνιών (MSC) ή υποδομή κορμού που απαιτείται άμεσα για τη μεταφορά της κίνησης τερματισμού για τρίτους. Επιπλέον, όταν ορισμένα στοιχεία του δικτύου είναι κοινά για σκοπούς παροχής υπηρεσιών εκκίνησης και τερματισμού κλήσεων, όπως τόποι κυψέλης ή σταθμοί πομποδεκτών βάσης (BTS), αυτά τα στοιχεία του δικτύου θα περιληφθούν στο μοντέλο κόστους τερματισμού, στο βαθμό που είναι αναγκαία, λόγω του πρόσθετου δυναμικού που απαιτείται για τη μεταφορά κίνησης τερματισμού από τρίτους. Επιπλέον, θα ληφθούν επίσης υπόψη και οι πρόσθετες δαπάνες ραδιοφάσματος και οι εμπορικές δαπάνες χονδρικής που αφορούν άμεσα την παροχή της υπηρεσίας τερματισμού χονδρικής σε τρίτους. Τούτο συνεπάγεται ότι δεν περιλαμβάνονται το κόστος κάλυψης, τα αναπόφευκτα επιχειρηματικά έξοδα και το εμπορικό κόστος λιανικής.
      Για να προσδιοριστεί η ελάχιστη αποδοτική κλίμακα μεγέθους ενός φορέα εκμετάλλευσης για τους σκοπούς του μοντέλου κόστους και λαμβανομένης υπόψη της εξέλιξης των μεριδίων της αγοράς σε σειρά κρατών του ΕΟΧ, η συνιστώμενη προσέγγιση είναι να καθοριστεί η εν λόγω κλίμακα σε μερίδιο αγοράς 20 %. Αναμένεται ότι οι φορείς εκμετάλλευσης κινητής τηλεφωνίας, με την είσοδό τους στην αγορά, θα επιδιώξουν μεγιστοποίηση της απόδοσης και των εσόδων, ώστε να είναι σε θέση να καταλάβουν ελάχιστο μερίδιο αγοράς ύψους 20 %. Σε περίπτωση που μια ΕΡΑ μπορεί να αποδείξει ότι οι συνθήκες της αγοράς στην επικράτεια της εν λόγω χώρας ΕΖΕΣ θα συνεπαγόταν διαφορετική ελάχιστη αποδοτική κλίμακα, θα μπορούσε να αποκλίνει από τη συνιστώμενη προσέγγιση.

         (1)  Digital Subscriber Line Access Multiplexer/Multi-Service Access Node — Πολυπλέκτης πρόσβασης ψηφιακής συνδρομητικής γραμμής/Κόμβος πρόσβασης πολλών υπηρεσιών.


title: Σύσταση του Συμβουλίου, της 12ης Ιουλίου 2016, σχετικά με το Εθνικό Πρόγραμμα Μεταρρυθμίσεων της Σλοβενίας για το 2016 και τη διατύπωση γνώμης του Συμβουλίου σχετικά με το Πρόγραμμα Σταθερότητας της Σλοβενίας για το 2016

text:
               18.8.2016

               EL

               Επίσημη Εφημερίδα της Ευρωπαϊκής Ένωσης

               C 299/90

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2016
   σχετικά με το Εθνικό Πρόγραμμα Μεταρρυθμίσεων της Σλοβενίας για το 2016 και τη διατύπωση γνώμης του Συμβουλίου σχετικά με το Πρόγραμμα Σταθερότητας της Σλοβενίας για το 2016
   (2016/C 299/22)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Νοεμβρίου 2015, η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2016 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία η Σλοβενία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 18-19 Φεβρουαρίου 2016 και εκδόθηκε από το Συμβούλιο στις 8 Μαρτίου 2016 (3). Ως χώρα με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Σλοβενία θα πρέπει να διασφαλίσει την πλήρη και έγκαιρη εφαρμογή της Σύστασης.

               (2)

               Η έκθεση για τη Σλοβενία για το 2016 δημοσιεύτηκε στις 26 Φεβρουαρίου 2016. Αξιολογήθηκε η πρόοδος της Σλοβενίας όσον αφορά την υλοποίηση των ειδικών ανά χώρα συστάσεων που είχαν εκδοθεί από το Συμβούλιο στις 14 Ιουλίου 2015 και όσον αφορά την επίτευξη των εθνικών της στόχων στο πλαίσιο της στρατηγικής «Ευρώπη 2020». Η έκθεση περιελάμβανε επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή δημοσίευσε τα αποτελέσματα της εμπεριστατωμένης επισκόπησης. Από την ανάλυσή της, η Επιτροπή καταλήγει στο συμπέρασμα ότι η Σλοβενία εμφανίζει μακροοικονομικές ανισορροπίες. Οι αδυναμίες του τραπεζικού τομέα, το εταιρικό χρέος, η έλλειψη επενδύσεων και οι μακροπρόθεσμοι κίνδυνοι βιωσιμότητας αποτελούν αδυναμίες που θα πρέπει να αντιμετωπιστούν. Η εμπιστοσύνη στον τραπεζικό τομέα της Σλοβενίας έχει αποκατασταθεί. Ωστόσο, η αύξηση των πιστώσεων εξακολουθεί να είναι αρνητική και το επίπεδο των μη εξυπηρετούμενων δανείων παραμένει σχετικά υψηλό. Είναι σημαντικό η Σλοβενία να αντιμετωπίσει τους κινδύνους για τη δημοσιονομική βιωσιμότητα, που απορρέουν από την αύξηση των πιέσεων στα συστήματα υγειονομικής περίθαλψης και συνταξιοδότησης, και να μειώσει το αυξημένο δημόσιο χρέος. Απαιτείται περαιτέρω μείωση των εμποδίων για επενδύσεις, ιδίως στον τομέα της δημόσιας διοίκησης. Χρειάζεται ενίσχυση της συμμετοχής των κοινωνικών εταίρων στη χάραξη πολιτικής και στην υλοποίηση των διαρθρωτικών μεταρρυθμίσεων, ιδίως όσον αφορά τις συντάξεις, την υγεία, τη μακροχρόνια φροντίδα και τις πολιτικές για την αγορά εργασίας.

               (3)

               Στις 15 Απριλίου 2016, η Σλοβενία υπέβαλε το Εθνικό Πρόγραμμα Μεταρρυθμίσεων για το 2016 και το Πρόγραμμα Σταθερότητας για το 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)

               Κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020 συνυπολογίστηκαν οι σχετικές ειδικές για τη χώρα συστάσεις. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση.

               (5)

               Το Πρόγραμμα Σταθερότητας της Σλοβενίας για το 2016 δείχνει ότι ο δημοσιονομικός αντίκτυπος της έκτακτης εισροής προσφύγων είναι σημαντικός και παρέχει επαρκή στοιχεία για την έκταση και τη φύση αυτών των πρόσθετων δημοσιονομικών δαπανών. Σύμφωνα με την Επιτροπή, οι πρόσθετες επιλέξιμες δαπάνες ανήλθαν σε 0,06 % του ΑΕΠ το 2015 και σήμερα εκτιμώνται σε 0,07 % του ΑΕΠ το 2016. Οι διατάξεις του άρθρου 5 παράγραφος 1 και του άρθρου 6 παράγραφος 3 του κανονισμού (ΕΚ) αριθ. 1466/97 καλύπτουν αυτές τις πρόσθετες δαπάνες, διότι η εισροή προσφύγων συνιστά έκτακτη περίσταση, ο αντίκτυπός της στα δημόσια οικονομικά της Σλοβενίας είναι σημαντικός και δεν θα διακυβευόταν η βιωσιμότητα με το να επιτραπεί προσωρινή απόκλιση από την πορεία προσαρμογής προς την κατεύθυνση της επίτευξης του μεσοπρόθεσμου δημοσιονομικού στόχου. Δεδομένου ότι η εν λόγω διάταξη δεν εφαρμόζεται το 2015 καθώς η Σλοβενία τελούσε υπό τη διαδικασία υπερβολικού ελλείμματος, η τελική αξιολόγηση όσον αφορά το 2016, μεταξύ άλλων όσον αφορά τα επιλέξιμα ποσά, θα πραγματοποιηθεί την άνοιξη του 2017 με βάση τα δεδομένα που παρέχονται από τις σλοβενικές αρχές.

               (6)

               Μετά την κατάργηση της διαδικασίας υπερβολικού ελλείμματος, η Σλοβενία υπάγεται στο προληπτικό σκέλος του συμφώνου Σταθερότητας και Ανάπτυξης και υπόκειται στον μεταβατικό κανόνα για το χρέος. Στο Πρόγραμμα Σταθερότητας του 2016, η κυβέρνηση σχεδιάζει σταδιακή βελτίωση του ονομαστικού ισοζυγίου από 2,2 % το 2016 σε 0,4 % του ΑΕΠ το 2019. Ο μεσοπρόθεσμος δημοσιονομικός στόχος —για ισοσκελισμένο προϋπολογισμό σε διαρθρωτικούς όρους, ο οποίος δεν είναι σύμφωνος με τις απαιτήσεις του συμφώνου Σταθερότητας και Ανάπτυξης— αναμένεται να επιτευχθεί το 2020, πέραν του χρονικού ορίζοντα του προγράμματος. Εντούτοις, ο εκ νέου υπολογισμός του διαρθρωτικού ισοζυγίου (5) εμφανίζει διαρθρωτικό έλλειμμα της τάξεως του 1,2 % του ΑΕΠ το 2019. Σύμφωνα με το Πρόγραμμα Σταθερότητας, ο δείκτης δημόσιου χρέους προς το ΑΕΠ αναμένεται να μειωθεί σε 80,2 % του ΑΕΠ το 2016 και να συνεχίσει να μειώνεται σε 73,8 % του ΑΕΠ το 2019. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι εύλογο. Ωστόσο, δεν έχουν προσδιοριστεί επαρκώς τα μέτρα στήριξης των προβλεπόμενων στόχων για το έλλειμμα από το 2017 και μετά. Σύμφωνα με τις εαρινές προβλέψεις της Επιτροπής του 2016, το κενό παραγωγής της Σλοβενίας το 2017 εκτιμάται σε 1,8 % του ΑΕΠ, ενώ η δυνητική ανάπτυξη προβλέπεται ότι θα ανέλθει σε 1,1 % και η αύξηση του πραγματικού ΑΕΠ σε 2,3 % του ΑΕΠ. Σε αυτή τη βάση, εκτιμάται ότι η Σλοβενία θα είναι σε περίοδο ευνοϊκής οικονομικής συγκυρίας το 2017 και χρειάζεται διαρθρωτική προσαρμογή ύψους 1 % του ΑΕΠ. Ωστόσο, υπάρχει σημαντική αβεβαιότητα όσον αφορά τον υπολογισμό της δυνητικής ανάπτυξης και του κενού παραγωγής στη συγκεκριμένη περίπτωση της Σλοβενίας, λόγω της ειδικής κατάστασης της αγοράς εργασίας, της ιδιαίτερα μεγάλης συρρίκνωσης της οικονομικής δραστηριότητας το διάστημα 2008-2013 και της εφαρμογής των διαρθρωτικών μεταρρυθμίσεων. Από εναλλακτικές εκτιμήσεις του κενού παραγωγής για μεγαλύτερο χρονικό διάστημα, γεγονός που αντικατοπτρίζει την τρέχουσα αναθεώρηση της μεθόδου εκτίμησης, προκύπτει ένα ομαλότερο προφίλ κενών παραγωγής για τη Σλοβενία, που σημαίνει ότι θα ήταν πρόωρο το συμπέρασμα ότι η σλοβενική οικονομία θα βρίσκεται σε ευνοϊκή οικονομική συγκυρία το 2017. Ως εκ τούτου, η χρεία διαρθρωτικής προσπάθειας το 2017 σύμφωνα με τις κανονικές συνθήκες φαίνεται πιο κατάλληλη στην παρούσα συγκυρία. Φαίνεται ότι υπάρχει κίνδυνος να σημειωθεί κάποια απόκλιση από τη συνιστώμενη προσαρμογή προς τον μεσοπρόθεσμο στόχο το 2016 ενώ, με αμετάβλητες πολιτικές, αναμένεται κίνδυνος σημαντικής απόκλισης το 2017. Το συμπέρασμα για το 2016 δεν θα μεταβαλλόταν σε περίπτωση που η δημοσιονομική επίπτωση της έκτακτης εισροής προσφύγων εξαιρούνταν από την αξιολόγηση. Η Σλοβενία αναμένεται να συμμορφωθεί με τον μεταβατικό κανόνα για το χρέος το 2016 και, σε γενικές γραμμές, να συμμορφωθεί με αυτόν το 2017. Με βάση την αξιολόγηση του Προγράμματος Σταθερότητας και λαμβάνοντας υπόψη τις εαρινές προβλέψεις της Επιτροπής του 2016, το Συμβούλιο είναι της γνώμης ότι υπάρχει κίνδυνος μη συμμόρφωσης της Σλοβενίας με τις διατάξεις του συμφώνου Σταθερότητας και Ανάπτυξης. Ως εκ τούτου, θα χρειασθούν περαιτέρω μέτρα για την εξασφάλιση της συμμόρφωσης το 2016 και το 2017.

               (7)

               Τον Ιούλιο του 2015, το Κοινοβούλιο εξέδωσε τον νόμο για τον δημοσιονομικό κανόνα. Ωστόσο, δεν έχει ακόμη οριστεί ανεξάρτητο δημοσιονομικό συμβούλιο για την παρακολούθηση της εφαρμογής των κανόνων. Επιπλέον, εκκρεμούν οι αναθεωρήσεις του νόμου για τα δημόσια οικονομικά που απαιτούνται προκειμένου να αρχίσει να ισχύει πλήρως ο νόμος για τον δημοσιονομικό κανόνα και για να τεθεί η πολυετής προσέγγιση στην κατάρτιση προϋπολογισμών σε νομική βάση.

               (8)

               Το υψηλό επίπεδο του δημόσιου χρέους, αρκετά πάνω από το 60 % του ΑΕΠ, καθιστά τη Σλοβενία ευάλωτη στην ονομαστική ανάπτυξη και σε απότομες διακυμάνσεις των επιτοκίων. Παράλληλα, η γήρανση του πληθυσμού της Σλοβενίας προχωρεί με ρυθμούς ταχύτερους από εκείνους των περισσοτέρων κρατών μελών. Η Σλοβενία αντιμετωπίζει υψηλούς κινδύνους όσον αφορά τη μακροπρόθεσμη βιωσιμότητα των δημόσιων οικονομικών, δεδομένου ότι έχει τον μεγαλύτερο δείκτη μακροπρόθεσμου κενού βιωσιμότητας από όλα τα κράτη μέλη, που απορρέει από την προβλεπόμενη αύξηση των δημόσιων δαπανών σχετικά με τις συντάξεις, την υγειονομική περίθαλψη και τη μακροχρόνια φροντίδα. Οι προβλεπόμενες δημόσιες δαπάνες για τις συντάξεις είναι οι υψηλότερες μεταξύ όλων των κρατών μελών και εκτιμάται ότι θα αυξηθούν από 11,8 % το 2013 σε 15,3 % του ΑΕΠ το 2060. Ο δείκτης εξάρτησης των ηλικιωμένων αναμένεται να υπερδιπλασιαστεί το διάστημα 2013-2060 και να ασκήσει σημαντική πίεση στα συνταξιοδοτικά συστήματα. Οι προβλεπόμενες έμμεσες υποχρεώσεις που σχετίζονται με το κόστος της γήρανσης του πληθυσμού αντικατοπτρίζουν τις μακροπρόθεσμες προκλήσεις από πλευράς γήρανσης του πληθυσμού. Επιπλέον, μπορεί μελλοντικά να αναμένονται προβλήματα επάρκειας των εργαζομένων που δεν έχουν πλήρη επαγγελματική σταδιοδρομία και αύξηση του αριθμού των ατόμων με ελλιπείς σταδιοδρομίες ή σταδιοδρομίες μικρής διάρκειας, λόγω επίσης του γεγονότος ότι άργησαν να ενταχθούν στην αγορά εργασίας, εργάζονται σε εποχικές θέσεις εργασίας και με χαμηλή πυκνότητα εισφορών. Τον Απρίλιο 2016 δημοσιεύτηκε η Λευκή Βίβλος για τις συντάξεις και θα χρησιμεύσει ως βάση ευρείας δημόσιας διαβούλευσης. Τα αποτελέσματα της διαβούλευσης θα ενσωματωθούν σε μια νέα μεταρρύθμιση του συνταξιοδοτικού συστήματος, η οποία αναμένεται να θεσπιστεί εντός της τρέχουσας νομοθετικής περιόδου, αρχής γενομένης με τη συμφωνία με τους κοινωνικούς εταίρους όσον αφορά τα βασικά στοιχεία της μεταρρύθμισης, όπως, το όριο ηλικίας συνταξιοδότησης, το επίπεδο των συντάξεων, η τιμαριθμική αναπροσαρμογή των συντάξεων και η βελτιστοποίηση του δεύτερου πυλώνα.

               (9)

               Οι δημόσιες δαπάνες για τη μακροπρόθεσμη φροντίδα προβλέπεται να υπερδιπλασιαστούν μέχρι το 2060 λόγω της γήρανσης του πληθυσμού. Αυτό αποτελεί σημαντική πρόκληση δημοσιονομικής βιωσιμότητας για τη Σλοβενία. Το ποσοστό του πληθυσμού ηλικίας 80 ετών και άνω προβλέπεται να τριπλασιαστεί, από 4,6 % το 2013 σε 12,4 % το 2060. Μεταξύ 2003 και 2013, οι συνολικές δαπάνες για τη μακροχρόνια φροντίδα αυξήθηκαν κατά 85 %, ενώ οι ιδιωτικές δαπάνες αυξήθηκαν με ταχύτερο ρυθμό από ό,τι οι δημόσιες δαπάνες. Δεν υπάρχει ολοκληρωμένο σύστημα μακροχρόνιας φροντίδας στη Σλοβενία. Η Σλοβενία επικεντρώνει τις δαπάνες της σε τυπικές παροχές σε είδος, η πλειονότητα των οποίων δαπανάται σε υπηρεσίες ιδρυματικής περίθαλψης αντί για κατ' οίκον φροντίδα, παρόλο που αμφότερα τα ποσοστά είναι κάτω του μέσου όρου της ΕΕ. Υπάρχει σημαντικό περιθώριο βελτίωσης της σχέσης κόστους/αποτελεσματικότητας του συστήματος υγειονομικής περίθαλψης, με ενίσχυση των μέτρων βελτίωσης της πρωτοβάθμιας περίθαλψης ως ρυθμιστή, τη στροφή από την περίθαλψη κατόπιν εισαγωγής στο νοσοκομείο προς την περίθαλψη στα εξωτερικά ιατρεία, τη βελτίωση της αποτελεσματικότητας και της διαχείρισης των νοσοκομείων, τη βελτίωση των διαδικασιών σύναψης συμβάσεων και πληρωμών για τις υπηρεσίες υγείας, την ανάπτυξη καλύτερης πληροφόρησης σχετικά με το κόστος για την προσαρμογή των ομοειδών ομάδων ασθενών, και την περαιτέρω ανάπτυξη ενός ποιοτικού πλαισίου παρακολούθησης. Το ποσοστό των από κοινού προμηθειών είναι χαμηλό και υπάρχει έντονη έμφαση στο κριτήριο της «χαμηλότερης τιμής». Η διεξοδική επανεξέταση του συστήματος υγειονομικής περίθαλψης έχει ολοκληρωθεί και το ψήφισμα για το εθνικό σχέδιο υγειονομικής περίθαλψης για την περίοδο 2016-2025 εγκρίθηκε από την κυβέρνηση στα τέλη του 2015 και από το Κοινοβούλιο τον Μάρτιο του 2016. Το ψήφισμα αποτελεί στρατηγικό σχέδιο για την ανάπτυξη του συστήματος υγειονομικής περίθαλψης. Ορισμένα από τα μέτρα που προβλέπονται σε αυτό εφαρμόζονται επί του παρόντος, ενώ προτάσεις για άλλα βασικά δεσμευτικά εκτελεστικά μέτρα βρίσκονται στο στάδιο της κατάρτισης και δεν έχουν ακόμη υποβληθεί. Παραμένει επίσης ασαφές κατά πόσον η μεταρρύθμιση θα αφορά καίρια ζητήματα όπως εγγενή συστήματα αυτόματων σταθεροποιητών, τα οποία θα άμβλυναν τις διακυμάνσεις των εσόδων στη διάρκεια του οικονομικού κύκλου, ή την πρόσβαση και την ποιότητα της παροχής υπηρεσιών. Η θέσπιση του νόμου περί μακροχρόνιας φροντίδας και του νόμου περί υγειονομικής περίθαλψης και ασφάλισης υγείας έχει επανειλημμένα καθυστερήσει και ο χάρτης πορείας για την ψήφισή τους φαίνεται να είναι αισιόδοξος για το δεύτερο εξάμηνο του 2016.

               (10)

               Οι επιδόσεις της αγοράς εργασίας βελτιώνονται σταδιακά και οι κοινωνικές συνθήκες έχουν σταθεροποιηθεί. Η δημιουργία θέσεων εργασίας έχει αυξηθεί σημαντικά και η ανεργία σημειώνει μείωση. Ωστόσο, τα ποσοστά συμμετοχής των εργαζομένων μεγαλύτερης ηλικίας και χαμηλής ειδίκευσης εξακολουθούν να αποτελούν πρόκληση. Η μακροχρόνια ανεργία εξακολουθεί να πλήττει πάνω από το ήμισυ του συνόλου των ανέργων ενώ σημαντικό ποσοστό των μακροχρόνια ανέργων είναι χαμηλών προσόντων ή άνω των 50 ετών. Οι κατευθυντήριες γραμμές για Ενεργά Μέτρα Πολιτικής για την Αγορά Εργασίας το διάστημα 2016-2020 αποτελούν συνέχεια της προσέγγισης που εφαρμόζεται μέχρι σήμερα, ενώ οι δαπάνες για αυτόν τον τομέα πολιτικής παραμένουν χαμηλές. Τον Νοέμβριο του 2015, εγκρίθηκαν προσωρινές απαλλαγές από τις εργοδοτικές εισφορές κοινωνικής ασφάλισης για νεοπροσλαμβανόμενους εργαζομένους ηλικίας άνω των 55 ετών. Το 2016 αναμένεται να προταθούν περαιτέρω μέτρα για την παράταση του επαγγελματικού βίου, μεταξύ των οποίων η προσαρμογή του εργασιακού περιβάλλοντος, που ισχύουν και για τη βιωσιμότητα του συνταξιοδοτικού συστήματος. Η αύξηση των μισθών παρέμεινε ανάλογη προς την αύξηση της παραγωγικότητας και εξακολούθησε να στηρίζει την εξωτερική ανταγωνιστικότητα. Κατά τη διάρκεια του Νοεμβρίου 2015, το Κοινοβούλιο ψήφισε νομοσχέδιο που πρότειναν οι συνδικαλιστικές οργανώσεις, το οποίο επαναπροσδιόρισε τον κατώτατο μισθό για να εξαιρεθούν ορισμένες πριμοδοτήσεις. Κατά συνέπεια, οι εργοδοτικές οργανώσεις αποσύρθηκαν από την κοινωνική συμφωνία αποδυναμώνοντας σημαντικά τον κοινωνικό διάλογο.

               (11)

               Έχει επιτευχθεί πρόοδος στη ρύθμιση των μη εξυπηρετούμενων δανείων, παρόλο που παραμένουν σε υψηλά επίπεδα σε σύγκριση με την περίοδο πριν από την κρίση. Η Σλοβενία έχει θέσει σε εφαρμογή ορισμένα μέτρα πολιτικής για τη βελτίωση της βιωσιμότητας του τραπεζικού τομέα. Τα μέτρα αυτά περιλαμβάνουν την ενίσχυση της ικανότητας ρύθμισης των τραπεζών και ενέργειες για τον καθορισμό συγκεκριμένων στόχων για τη μείωση των μη εξυπηρετούμενων δανείων. Η Σλοβενία θέσπισε επίσης ορισμένα μέτρα για τη διαχείριση του πιστωτικού κινδύνου. Αναμένονται θετικά αποτελέσματα μέχρι τα μέσα του 2016. Ωστόσο, βραχυπρόθεσμες προτεραιότητες πολιτικής παραμένουν η περαιτέρω εξυγίανση των μη εξυπηρετούμενων δανείων και η διαχείριση του πιστωτικού κινδύνου. Η λειτουργική και χρηματοοικονομική αναδιάρθρωση των μεγάλων επιχειρήσεων έχει ολοκληρωθεί και οι κύριες συμφωνίες αναδιάρθρωσης παρακολουθούνται διαρκώς. Η Εταιρεία Διαχείρισης Τραπεζικών Στοιχείων Ενεργητικού (BAMC) είναι πλήρως λειτουργική και η στρατηγική της για το διάστημα 2017-22 έχει καθοριστεί. Παρά την πρόοδο που έχει σημειώσει η BAMC στη ρύθμιση του χαρτοφυλακίου δανείων της, εξακολουθεί να υπάρχει σημαντικός κίνδυνος για τη βιωσιμότητα των δημόσιων οικονομικών. Το 2015 οι δραστηριότητές της συνέβαλαν κατά 1 % του ΑΕΠ στο έλλειμμα της γενικής κυβέρνησης που ανερχόταν σε 2,9 %. Η εποπτεία των δραστηριοτήτων της BAMC φαίνεται να είναι ανεπαρκής, δεδομένου ότι οι αρχές είχαν υποτιμήσει σημαντικά το έλλειμμα της BAMC το 2015 κατά 0,7 % του ΑΕΠ και κατά τα φαινόμενα δεν γνώριζαν το ποσοστό των διαγραφών οφειλών στις οποίες προέβη η BAMC. Επίσης, διατίθενται πρόσθετα μέσα αναδιάρθρωσης. Χάρη στη σημαντική πρόοδο που σημείωσε στην αναδιάρθρωση μεγάλων επιχειρήσεων, η Σλοβενία έχει ξεκινήσει την αναδιάρθρωση ορισμένων ΜΜΕ. Σήμερα, οι τράπεζες εφαρμόζουν τις κατευθυντήριες γραμμές για την αναδιάρθρωση των ΜΜΕ. Σημειώθηκε πρόοδος όσον αφορά την πρόσβαση των ΜΜΕ και των πολύ μικρών επιχειρήσεων στη χρηματοδότηση. Ωστόσο, υπάρχει περιορισμένη πρόσβαση σε εναλλακτικές πηγές χρηματοδότησης, όπως τα κεφάλαια επιχειρηματικού κινδύνου. Οι μικρές επιχειρήσεις εξακολουθούν να εξαρτώνται σε πολύ μεγάλο βαθμό από τραπεζικά δάνεια παρά την αυξανόμενη διαθεσιμότητα χρεωστικών και συμμετοχικών τίτλων στην αγορά. Ως εκ τούτου, το τμήμα αυτό είναι πολύ ευάλωτο στις εξελίξεις της πιστωτικής αγοράς.

               (12)

               Η αύξηση των επενδύσεων κατά τα τελευταία έτη ήταν αργή, γεγονός που περιόρισε την οικονομική απόδοση και τις προοπτικές μελλοντικής ανάπτυξης της Σλοβενίας. Σημειώθηκε απότομη πτώση των ιδιωτικών επενδύσεων κατά τη διάρκεια της οικονομικής κρίσης και έκτοτε το μερίδιό τους στο ΑΕΠ μειώνεται. Με τις δημόσιες επενδύσεις να εξαρτώνται σε μεγάλο βαθμό από τη δυναμική των κονδυλίων της ΕΕ, χρειάζονται περισσότερες παραγωγικές επενδύσεις για την τόνωση και τη στήριξη της οικονομικής ανάπτυξης. Οι άμεσες ξένες επενδύσεις στη Σλοβενία έχουν αυξηθεί αξιοσημείωτα κατά τα δύο τελευταία έτη, κυρίως λόγω των αυξημένων προσπαθειών ιδιωτικοποίησης. Ωστόσο, το επιχειρηματικό περιβάλλον της Σλοβενίας εξακολουθεί να παρεμποδίζεται από συνεχιζόμενη απομόχλευση και υψηλά επίπεδα διοικητικού φόρτου, ιδίως στους τομείς των κατασκευαστικών έργων, του χωροταξικού σχεδιασμού και της φορολογικής συμμόρφωσης, αλλά και εξαιτίας των περιοριστικών κανονιστικών ρυθμίσεων σχετικά με την πρόσβαση και την άσκηση κατοχυρωμένων επαγγελμάτων, γεγονός που εμποδίζει την εισροή επενδύσεων. Για να καταστεί ευκολότερη η άσκηση επιχειρηματικής δραστηριότητας στη Σλοβενία πρέπει να αυξηθεί η εμπιστοσύνη των επιχειρήσεων και να εξαλειφθούν περαιτέρω οι ανεπάρκειες στη δημόσια διοίκηση και η γραφειοκρατία που οφείλονται σε μεγάλο αριθμό νόμων και διατάξεων και σε συχνές τροποποιήσεις της νομοθεσίας. Το ήμισυ περίπου των μέτρων μείωσης του διοικητικού φόρτου που ορίζονται στο ενιαίο έγγραφο της κυβέρνησης εφαρμόζονται, αλλά ορισμένα συναφή μέτρα έχουν καθυστερήσει, ιδίως όσον αφορά τις οικοδομικές άδειες και τη χωροταξία.

               (13)

               Η στρατηγική 2015-2020 για την ανάπτυξη της δημόσιας διοίκησης, που εκδόθηκε στο πλαίσιο της συμμόρφωσης της Σλοβενίας με τους όρους πρόσβασης στα Ευρωπαϊκά Διαρθρωτικά και Επενδυτικά Ταμεία για την περίοδο 2014-2020, καλύπτει διάφορα χαρτοφυλάκια και καθιστά σημαντικό τον διυπουργικό συντονισμό για τη δέουσα και έγκαιρη υλοποίησή της. Τον Φεβρουάριο 2016 η κυβέρνηση εξέδωσε τη δεύτερη ενδιάμεση έκθεση σχετικά με την εφαρμογή του προγράμματος για «μηδενική ανοχή της διαφθοράς». Έχει σημειωθεί κάποια πρόοδος όσον αφορά την υλοποίηση του εν λόγω προγράμματος. Ωστόσο, ορισμένα μέτρα του προγράμματος έχουν καθυστερήσει (κοινές δημόσιες συμβάσεις για την υγεία, εξέταση της εγκληματικότητας στον τραπεζικό τομέα και θέσπιση του νόμου για την ακεραιότητα και την πρόληψη της διαφθοράς). Η προβλεπόμενη τροποποίηση του νόμου για την ακεραιότητα και την πρόληψη της διαφθοράς θα αποτελέσει ευκαιρία για τη βελτίωση της λειτουργίας της επιτροπής για την πρόληψη της διαφθοράς, εξετάζοντας θέματα αξιοπιστίας και την αποτελεσματικότητα του έργου της. Στον τομέα της δικαιοσύνης, η διάρκεια της εκδίκασης υποθέσεων έχει περιοριστεί περαιτέρω και έχει μειωθεί ο αριθμός των εκκρεμών υποθέσεων, από πολύ υψηλά επίπεδα, εν μέρει χάρη στον μικρότερο αριθμό εισερχόμενων υποθέσεων. Η εν λόγω μείωση καθορίζεται επίσης σε ορισμένο βαθμό από τις τροποποιήσεις της διαδικαστικής εξέτασης και της στατιστικής επεξεργασίας των υποθέσεων εκτέλεσης. Το Ανώτατο Δικαστήριο συνεχίζει την επικαιροποίηση των λειτουργικών διεργασιών στα δικαστήρια και τη μεταρρύθμιση των συστημάτων διαχείρισης υποθέσεων. Παρά τη βελτίωση του πλαισίου για την αφερεγγυότητα των επιχειρήσεων, που παρέχει περισσότερες ευκαιρίες αναδιοργάνωσης, οι διαδικασίες εκκαθάρισης παραμένουν χρονοβόρες και αναποτελεσματικές.

               (14)

               Η κρατική παρέμβαση στην οικονομία παραμένει υψηλή. Το Δημόσιο είναι ο μεγαλύτερος εργοδότης, διαχειριστής περιουσιακών στοιχείων και κάτοχος εταιρικών χρεογράφων στη Σλοβενία. Ανταποκρινόμενη στις συστάσεις που διατυπώθηκαν προς τη Σλοβενία μεταξύ των ετών 2012 και 2015 σχετικά με το θέμα αυτό, η χώρα παρουσίασε νέο πλαίσιο για την Κρατική Εταιρεία Χαρτοφυλακίου της Σλοβενίας. Σε αυτό περιλαμβάνεται στρατηγική για τη διαχείριση της κρατικής ιδιοκτησίας, ένα σύνολο κριτηρίων απόδοσης στοιχείων ενεργητικού και σχέδιο διαχείρισης για το 2016. Το σύστημα αυτό συμπληρώνει τον νέο κώδικα εταιρικής διακυβέρνησης για τις κρατικές επιχειρήσεις που θεσπίστηκε στα τέλη του 2014. Η στρατηγική επιβεβαιώνει την έκταση της τρέχουσας κρατικής παρέμβασης στην οικονομία και επικεντρώνεται στη βελτίωση των επιδόσεων των κρατικών επιχειρήσεων. Ως εκ τούτου, η εφαρμογή του αναθεωρημένου πλαισίου από την Κρατική Εταιρεία Χαρτοφυλακίου της Σλοβενίας είναι ακόμη πιο σημαντική για να εξασφαλιστεί η διάκριση μεταξύ ιδιοκτησιακών και κανονιστικών αρμοδιοτήτων της κυβέρνησης και η επαγγελματική διαχείριση των κρατικών επιχειρήσεων. Το γεγονός αυτό, σε συνδυασμό με την περαιτέρω ιδιωτικοποίηση επιλεγμένων στοιχείων ενεργητικού, θα πρέπει να μειώσει ενδεχόμενα στοιχεία παθητικού στον προϋπολογισμό από αυτόν τον τομέα. Η ιδιωτικοποίηση της Nova Ljubljanska Banka (NLB) θα δρομολογηθεί το 2016 σύμφωνα με το σχέδιο διαχείρισης της Κρατικής Εταιρείας Χαρτοφυλακίου της Σλοβενίας.

               (15)

               Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής της Σλοβενίας και τη δημοσίευσε στην έκθεση του 2016 για τη χώρα. Επίσης, αξιολόγησε το Πρόγραμμα Σταθερότητας και το Εθνικό Πρόγραμμα Μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς τη Σλοβενία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Σλοβενία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 4 κατωτέρω.

               (16)

               Υπό το πρίσμα της αξιολόγησης αυτής, το Συμβούλιο εξέτασε το Πρόγραμμα Σταθερότητας και η γνώμη του (6) αποτυπώνεται ιδιαιτέρως στη σύσταση 1 κατωτέρω.

               (17)

               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το Εθνικό Πρόγραμμα Μεταρρυθμίσεων και το Πρόγραμμα Σταθερότητας. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1, 3 και 4 κατωτέρω.

         ΣΥΝΙΣΤΑ στη Σλοβενία να λάβει μέτρα το 2016 και το 2017 προκειμένου:

               1.

               Μετά τη διόρθωση του υπερβολικού ελλείμματος, να επιτύχει ετήσια δημοσιονομική προσαρμογή ύψους 0,6 % του ΑΕΠ για την επίτευξη του μεσοπρόθεσμου δημοσιονομικού στόχου το 2016 και το 2017. Να θέσει μεσοπρόθεσμο δημοσιονομικό στόχο που συνάδει με τις απαιτήσεις του συμφώνου Σταθερότητας και Ανάπτυξης. Να ενισχύσει το δημοσιονομικό πλαίσιο με τον διορισμό ανεξάρτητου δημοσιονομικού συμβουλίου και με την τροποποίηση του νόμου για τα δημόσια οικονομικά. Να ολοκληρώσει και να εφαρμόσει τη μεταρρύθμιση των συστημάτων μακροχρόνιας φροντίδας και υγειονομικής περίθαλψης ώστε να καταστούν πιο αποδοτικά ως προς το κόστος, για να εξασφαλιστεί η μακροπρόθεσμη βιωσιμότητα της προσιτής και υψηλής ποιότητας περίθαλψης. Έως τα τέλη του 2017, να θεσπίσει τα αναγκαία μέτρα για την εξασφάλιση της μακροπρόθεσμης βιωσιμότητας και επάρκειας του συνταξιοδοτικού συστήματος.

               2.

               Σε διαβούλευση με τους κοινωνικούς εταίρους, να αυξήσει την απασχολησιμότητα των εργαζομένων χαμηλών προσόντων και των μεγαλύτερων σε ηλικία εργαζομένων, μεταξύ άλλων μέσω στοχευμένης διά βίου μάθησης και μέτρων ενεργοποίησης.

               3.

               Να βελτιώσει τους όρους χρηματοδότησης για τις φερέγγυες επιχειρήσεις, μεταξύ άλλων με τη διευκόλυνση της βιώσιμης εξυγίανσης των μη εξυπηρετούμενων δανείων και την πρόσβαση σε εναλλακτικές πηγές χρηματοδότησης. Να διασφαλίσει την ορθή υλοποίηση της στρατηγικής της Εταιρείας Διαχείρισης Τραπεζικών Στοιχείων Ενεργητικού.

               4.

               Να λάβει μέτρα για τον εκσυγχρονισμό της δημόσιας διοίκησης και τη μείωση του διοικητικού φόρτου για τις επιχειρήσεις. Να βελτιώσει τη διακυβέρνηση και τις επιδόσεις των κρατικών επιχειρήσεων.

      Βρυξέλλες, 12 Ιουλίου 2016.

            Για το Συμβούλιο

            Ο Πρόεδρος

         P. KAŽIMÍR

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  ΕΕ C 96 της 11.3.2016, σ. 1.

      (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (5)  Το διαρθρωτικό ισοζύγιο όπως υπολογίστηκε εκ νέου από την Επιτροπή με βάση τα στοιχεία του Προγράμματος Σταθερότητας, σύμφωνα με τη μεθοδολογία που επιλέχθηκε από κοινού.

      (6)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


Avis juridique important

|

32004H0358

Σύσταση της Επιτροπής, της 7ης Απριλίου 2004, σχετικά με τη χρήση κοινού ευρωπαϊκού υποδείγματος για τις άδειες που εκδίδονται σύμφωνα με την οδηγία 95/18/EΚ του Συμβουλίου σχετικά με τις άδειες σε σιδηροδρομικές επιχειρήσεις [κοινοποιηθείσα υπό τον αριθμό Ε(2004) 1279]

Επίσημη Εφημερίδα αριθ. L 113 της 20/04/2004 σ. 0037 - 0044

Σύσταση της Επιτροπήςτης 7ης Απριλίου 2004σχετικά με τη χρήση κοινού ευρωπαϊκού υποδείγματος για τις άδειες που εκδίδονται σύμφωνα με την οδηγία 95/18/EΚ του Συμβουλίου σχετικά με τις άδειες σε σιδηροδρομικές επιχειρήσεις[κοινοποιηθείσα υπό τον αριθμό Ε(2004) 1279](2004/358/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211 δεύτερη περίπτωση,Εκτιμώντας τα ακόλουθα:(1) Στο άρθρο 4 της οδηγίας 95/18/EK του Συμβουλίου, της 19ης Ιουνίου 1995, σχετικά με τις άδειες σε σιδηροδρομικές επιχειρήσεις(1), όπως τροποποιήθηκε από την οδηγία 2001/13/EΚ του Ευρωπαϊκού Κοινοβουλίου και του Συμβουλίου(2), αναφέρεται ότι η άδεια ισχύει στο σύνολο του κοινοτικού εδάφους και στο άρθρο 11 παράγραφος 8 προβλέπεται ότι τα κράτη μέλη οφείλουν να ενημερώνουν αμέσως την Επιτροπή σχετικά με τις άδειες που έχουν εκδοθεί, ανασταλεί, ανακληθεί ή τροποποιηθεί και ότι η Επιτροπή οφείλει να ενημερώνει αμέσως τα άλλα κράτη μέλη. Ένα κοινό υπόδειγμα για τις άδειες και για τη γνωστοποίηση των σχετικών με τις άδειες πληροφοριών θα διευκόλυνε επομένως το έργο των κρατών μελών και της Επιτροπής καθώς και την πρόσβαση όλων των ενδιαφερομένων μερών, και ιδίως των φορέων έκδοσης των αδειών και των διαχειριστών υποδομών, σε σχετικές με τις άδειες πληροφορίες.(2) Με την οδηγία 2001/13/EΚ, η υποχρέωση των κρατών μελών να χορηγούν σιδηροδρομικές άδειες επεκτείνεται από τις σιδηροδρομικές επιχειρήσεις που παρέχουν υπηρεσίες σύμφωνα με το άρθρο 10 της οδηγίας 91/440/EΟΚ του Συμβουλίου, της 29ης Ιουλίου 1991, για την ανάπτυξη των κοινοτικών σιδηροδρόμων(3), όπως τροποποιήθηκε από την οδηγία 2001/12/ΕΚ του Ευρωπαϊκού Κοινοβουλίου και του Συμβουλίου(4), σε όλες τις σχετικές σιδηροδρομικές επιχειρήσεις. Ως εκ τούτου, η σιδηροδρομική άδεια θα τυγχάνει στο εξής ευρύτερης αναγνώρισης και χρήσης στην Κοινότητα.(3) Η οδηγία 2001/12/EΚ παρέχει τη δυνατότητα σε όλες τις σιδηροδρομικές επιχειρήσεις που διαθέτουν άδεια να έχουν πρόσβαση στο διευρωπαϊκό δίκτυο σιδηροδρομικών εμπορευματικών μεταφορών από τις 15 Μαρτίου 2003 και σε ολόκληρο το σιδηροδρομικό δίκτυο από τις 15 Μαρτίου 2008, για την εκτέλεση διεθνών μεταφορών εμπορευμάτων. Τα κράτη μέλη θα προβαίνουν συχνότερα σε ανταλλαγή πληροφοριών για τις άδειες και σε ελέγχους για να εξακριβώνουν κατά πόσον οι σιδηροδρομικές επιχειρήσεις που ασκούν τα εν λόγω δικαιώματα πρόσβασης διαθέτουν έγκυρη άδεια και, ως εκ τούτου, απαιτείται τυποποίηση του εντύπου της αδείας και των σχετικών με τις άδειες πληροφοριών και διευκόλυνση της πρόσβασης σε αυτές.(4) Οι σιδηροδρομικές άδειες που εκδίδονται δυνάμει των διατάξεων των οδηγιών 95/18/EΚ και 2001/13/EΚ ισχύουν και στον Ευρωπαϊκό Οικονομικό Χώρο βάσει της απόφασης αριθ. 118/2001 της Μεικτής Επιτροπής του ΕΟΧ, της 28ης Σεπτεμβρίου 2001, για την τροποποίηση του παραρτήματος XIII της συμφωνίας ΕΟΧ(5). Σύμφωνα με την ίδια απόφαση, άδειες που εκδίδονται στον Ευρωπαϊκό Οικονομικό Χώρο ισχύουν εξίσου και στην Κοινότητα.(5) Όλες οι αναγκαίες πληροφορίες που επιβεβαιώνουν ότι μία συγκεκριμένη σιδηροδρομική επιχείρηση έχει λάβει κατάλληλη άδεια για ένα ορισμένο είδος υπηρεσιών σιδηροδρομικών μεταφορών μπορούν να περιληφθούν σε ένα μονοσέλιδο τυποποιημένο έγγραφο. Ένα τυποποιημένο υπόδειγμα αδείας θα διευκόλυνε τη δημοσίευση όλων των σχετικών με τις άδειες πληροφοριών στον ιστότοπο της Επιτροπής. Το υπόδειγμα μπορεί να τροποποιηθεί μελλοντικά ανάλογα με την πείρα που θα προκύψει από τη χρήση του και την εξέλιξη των αναγκών για περαιτέρω πληροφορίες σχετικά με τις άδειες.(6) Ωστόσο, οι απαιτήσεις του άρθρου 9 της οδηγίας 95/18/EΚ σχετικά με την ασφαλιστική κάλυψη, ή με ισοδύναμες ρυθμίσεις για την κάλυψη της ευθύνης, είναι δυνατό να ποικίλλουν μεταξύ των κρατών μελών ανάλογα με την ισχύουσα εθνική νομοθεσία, και, επομένως, η συμμόρφωση των σιδηροδρομικών επιχειρήσεων με τις εθνικές αυτές απαιτήσεις θα πρέπει να αποδεικνύεται μέσω παραρτήματος που θα επισυνάπτεται στην άδεια. Σε περίπτωση που αυτό καθίσταται αναγκαίο λόγω των νομικών απαιτήσεων για την χρηματοοικονομική κάλυψη της ευθύνης, θα πρέπει να προστεθεί χωριστό παράρτημα για κάθε κράτος μέλος στο οποίο ασκούνται δικαιώματα πρόσβασης από την κάτοχο αδείας σιδηροδρομική επιχείρηση.(7) Πέρα από τις απαιτήσεις της οδηγίας 95/18/EΚ, ένα κράτος μέλος μπορεί να επιβάλλει στις σιδηροδρομικές επιχειρήσεις την τήρηση εθνικών νομοθετικών και κανονιστικών διατάξεων, όπως περιγράφεται στο άρθρο 12 της οδηγίας 95/18/EΚ. Οι διατάξεις αυτές είναι δυνατό να αναφέρονται στην άδεια, αλλά δεν πρέπει να απαιτείται κοινοποίησή τους στην Επιτροπή στο πλαίσιο του τυποποιημένου εντύπου αδείας. Η ύπαρξή τους, ωστόσο, θα πρέπει να αναφέρεται στη συγκεκριμένη άδεια και θα πρέπει επίσης να τίθενται στη διάθεση της Επιτροπής εφόσον το ζητήσει.(8) Οι διατάξεις της παρούσας σύστασης έχουν τεθεί υπόψη της επιτροπής ανάπτυξης των ευρωπαϊκών σιδηροδρόμων που έχει συσταθεί δυνάμει του άρθρου 11α της οδηγίας 91/440/EΟΚ και του άρθρου 35 της οδηγίας 2001/14/EΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφαλείας(6), όπως τροποποιήθηκε από την απόφαση 2002/844/ΕΚ της Επιτροπής(7). Η επιτροπή διατύπωσε θετική γνώμη για τη σύσταση.(9) Σε περίπτωση που, κατ' εφαρμογή των απαιτήσεων της οδηγίας 95/18/EΚ, τα κράτη μέλη θεσπίζουν κανόνες σχετικά με το έντυπο των σιδηροδρομικών αδειών, αυτό πρέπει να βασίζεται στο υπόδειγμα.(10) Ο φορέας έκδοσης αδειών του κράτους μέλους γνωστοποιεί πληροφορίες σχετικά με την έκδοση, αναστολή, ανάκληση και τροποποίηση σιδηροδρομικών αδειών στην ενδιαφερόμενη σιδηροδρομική επιχείρηση και στην Ευρωπαϊκή Επιτροπή χρησιμοποιώντας το υπόδειγμα αδείας,ΣΥΝΙΣΤΑ:1. Για τις άδειες που εκδίδονται σύμφωνα με την οδηγία 95/18/EΚ θα πρέπει να χρησιμοποιείται το υπόδειγμα που καθορίζεται στο παράρτημα Ι της παρούσας σύστασης.Σε περίπτωση τροποποίησης, αναστολής, ανάκλησης συγκεκριμένης αδείας ή αντικατάστασής της από προσωρινή άδεια θα πρέπει να εκδίδεται έγγραφο με τη μορφή του υποδείγματος.2. Η απόδειξη συμμόρφωσης σιδηροδρομικής επιχείρησης κατόχου αδείας με τις εθνικές απαιτήσεις περί ασφάλισης ή μέσω ισοδυνάμων ρυθμίσεων για την κάλυψη των ευθυνών της πρέπει να παρέχεται σε παράρτημα της αδείας σύμφωνο με το υπόδειγμα που καθορίζεται στο παράρτημα ΙΙ της παρούσας σύστασης.3. Η παρούσα σύσταση απευθύνεται στα κράτη μέλη.Βρυξέλλες, 7 Απριλίου 2004.Για την ΕπιτροπήLoyola De PalacioΑντιπρόεδρος(1) ΕΕ L 143 της 27.6.1995, σ. 70.(2) ΕΕ L 75 της 15.3.2001, σ. 26.(3) ΕΕ L 237 της 24.8.1991, σ. 25.(4) ΕΕ L 75 της 15.3.2001, σ. 1.(5) ΕΕ L 322 της 6.12.2001, σ. 32.(6) ΕΕ L 75 της 15.3.2001, σ. 29.(7) ΕΕ L 289 της 26.10.2002, σ. 30.ΠΑΡΑΡΤΗΜΑ IΥπόδειγμα για σιδηροδρομική άδειαΣτις επόμενες σελίδες παρατίθενται το υπόδειγμα σιδηροδρομικής αδείας καθώς και επεξηγήσεις και οδηγίες που είναι αναγκαίες για το χρήστη του εντύπου.>PIC FILE= "L_2004113EL.004001.TIF">>PIC FILE= "L_2004113EL.004101.TIF">ΠΑΡΑΡΤΗΜΑ IIΥπόδειγμα για το ασφαλιστικό παράρτημα της σιδηροδρομικής αδείαςΣτις επόμενες σελίδες παρατίθενται το υπόδειγμα του παραρτήματος της σιδηροδρομικής αδείας, καθώς και επεξηγήσεις και οδηγίες που είναι αναγκαίες για τον χρήστη του εντύπου.>PIC FILE= "L_2004113EL.004301.TIF">>PIC FILE= "L_2004113EL.004401.TIF">


Avis juridique important

|

32002H0201

Σύσταση της Επιτροπής, της 4ης Μαρτίου 2002, για τη μείωση της παρουσίας διοξινών, φουρανίων και πολυχλωριωμένων διφαινυλίων στις ζωοτροφές και στα τρόφιμα (Κείμενο που παρουσιάζει ενδιαφέρον για τον ΕΟΧ) [κοινοποιηθείσα υπό τον αριθμό Ε(2002) 836]

Επίσημη Εφημερίδα αριθ. L 067 της 09/03/2002 σ. 0069 - 0073

Σύσταση της Επιτροπήςτης 4ης Μαρτίου 2002για τη μείωση της παρουσίας διοξινών, φουρανίων και πολυχλωριωμένων διφαινυλίων στις ζωοτροφές και στα τρόφιμα[κοινοποιηθείσα υπό τον αριθμό Ε(2002) 836](Κείμενο που παρουσιάζει ενδιαφέρον για τον ΕΟΧ)(2002/201/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211 δεύτερη περίπτωση,Εκτιμώντας τα ακόλουθα:(1) Προς το παρόν, τα ανεκτά επίπεδα διοξινών στις ζωοτροφές και στα τρόφιμα πρέπει να αξιολογούνται σύμφωνα με τα τρέχοντα βασικά επίπεδα μόλυνσης. Τα ανώτατα επίπεδα που έχουν θεσπιστεί για τις ζωοτροφές με την οδηγία 1999/29/ΕΚ του Συμβουλίου, της 22ας Απριλίου 1999, σχετικά με τις ανεπιθύμητες ουσίες και προϊόντα στη διατροφή των ζώων(1), όπως τροποποιήθηκε τελευταία από την οδηγία 2001/102/ΕΚ(2), και τα ανώτατα επίπεδα που έχουν θεσπιστεί για τα τρόφιμα με τον κανονισμό (ΕΚ) αριθ. 466/2001 της Επιτροπής, της 8ης Μαρτίου 2001, για τον καθορισμό μέγιστων τιμών ανοχής για ορισμένες προσμείξεις στα τρόφιμα(3), όπως τροποποιήθηκε από τον κανονισμό (ΕΚ) αριθ. 2375/2001 του Συμβουλίου(4), έχουν καθοριστεί σε ένα αυστηρό αλλά εφικτό επίπεδο, λαμβάνοντας υπόψη τη βασική μόλυνση. Με τα ανώτατα αυτά επίπεδα θα πρέπει να αποφεύγεται η έκθεση των ζώων και των ανθρώπων σε απαράδεκτα υψηλά επίπεδα και η διανομή ζωοτροφών και τροφίμων με απαράδεκτα υψηλά επίπεδα μόλυνσης.(2) Στις 30 Μαΐου 2001, η επιστημονική επιτροπή τροφίμων (ΕΕΤ) γνωμοδότησε σχετικά με την αξιολόγηση του κινδύνου των διοξινών και των παρόμοιων με τις διοξίνες πολυχλωριωμένων διφαινυλίων (PCB) στα τρόφιμα, βασιζόμενη σε νέα επιστημονικά στοιχεία τα οποία έγιναν γνωστά μετά τη γνωμοδότηση της ΕΕΤ για το θέμα αυτό στις 22 Νοεμβρίου 2000. Η ΕΕΤ όρισε ως ανεκτό όριο εβδομαδιαίας πρόσληψης (ΑΟΕΠ) για τις διοξίνες και τα παρόμοια με τις διοξίνες PCB τα 14 pg τοξικών ισοδυνάμων (TEQ) της Παγκόσμιας Οργάνωσης Υγείας (WHO) ανά kg σωματικού βάρους. Οι εκτιμήσεις της έκθεσης δείχνουν ότι μεγάλο ποσοστό του πληθυσμού της Κοινότητας προσλαμβάνει μέσω των τροφών ποσότητες που υπερβαίνουν το ΑΟΕΠ.(3) Είναι επομένως σημαντικό και αναγκαίο να περιοριστεί η έκθεση του ανθρώπου στις διοξίνες από την κατανάλωση τροφών, για να εξασφαλιστεί η προστασία των καταναλωτών. Περισσότερο από το 90 % της έκθεσης του ανθρώπου στις διοξίνες οφείλεται στα τρόφιμα. Τα τρόφιμα ζωικής προέλευσης κανονικά ευθύνονται σε ποσοστό 80 % περίπου της συνολικής έκθεσης. Η μόλυνση των ζώων από διοξίνες οφείλεται κυρίως στις ζωοτροφές. Επειδή η μόλυνση των τροφίμων συνδέεται άμεσα με τη μόλυνση των ζωοτροφών, πρέπει να υιοθετηθεί μια συνολική προσέγγιση για τον περιορισμό της επίπτωσης των διοξινών σε όλη την τροφική αλυσίδα, δηλαδή από τις πρώτες ύλες των ζωοτροφών και μέσω των παραγωγικών ζώων μέχρι τον άνθρωπο.(4) Πρέπει να ληφθούν μέτρα με σκοπό την περαιτέρω μείωση της παρουσίας και της έκλυσης διοξινών στο περιβάλλον, ώστε να περιοριστεί ο αντίκτυπος της περιβαλλοντικής ρύπανσης στη μόλυνση των ζωοτροφών και των τροφίμων. Στις 24 Οκτωβρίου 2001, η Επιτροπή εξέδωσε ανακοίνωση προς το Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή με θέμα "Στρατηγική της Κοινότητας για τις διοξίνες, τα φουράνια και τα πολυχλωριωμένα διφαινύλια" [COM (2001) 593 τελικό](5). Η στρατηγική επικεντρώνεται στα τρέχοντα και μελλοντικά μέτρα για τη μείωση της έκλυσης διοξινών και PCB στο περιβάλλον.(5) Μέτρα που θα βασίζονταν μόνο στη θέσπιση ανώτατων ορίων ανοχής για τις διοξίνες και τα παρόμοια με τις διοξίνες PCB στις ζωοτροφές και στα τρόφιμα δεν θα ήταν αρκετά αποτελεσματικά για τη μείωση του επιπέδου της μόλυνσης στις ζωοτροφές και στα τρόφιμα, εκτός εάν τα όρια ορίζονταν τόσο χαμηλά ώστε μεγάλο μέρος των ζωοτροφών και των τροφίμων χαρακτηριζόταν ακατάλληλο για τη διατροφή των ζώων ή των ανθρώπων. Αναγνωρίζεται γενικά ότι, για να περιοριστεί δραστικά η παρουσία διοξινών στις ζωοτροφές και στα τρόφιμα, τα ανώτατα όρια ανοχής πρέπει να συνοδεύονται από μέτρα παρακίνησης για μια προενεργό προσέγγιση, η οποία θα περιλαμβάνει τον καθορισμό επιπέδων δράσης και επιπέδων-στόχων για τις ζωοτροφές και τα τρόφιμα σε συνδυασμό με μέτρα για τον περιορισμό των εκπομπών. Τα επίπεδα δράσης θα πρέπει να αποτελέσουν εργαλείο για τις αρμόδιες αρχές και τις επιχειρήσεις για να επισημαίνουν τις περιπτώσεις στις οποίες είναι σκόπιμο να προσδιορίζεται μια πηγή μόλυνσης και να λαμβάνονται μέτρα για τον περιορισμό ή την εξάλειψή της, όχι μόνο στην περίπτωση μη τήρησης των διατάξεων της οδηγίας 1999/29/ΕΚ ή του κανονισμού (ΕΚ) αριθ. 466/2001, αλλά και όταν ανιχνεύονται στις ζωοτροφές και τα τρόφιμα υψηλά επίπεδα διοξινών που υπερβαίνουν τα φυσιολογικά βασικά επίπεδα. Η προσέγγιση αυτή θα οδηγήσει στη βαθμιαία μείωση των επιπέδων των διοξινών στις ζωοτροφές και στα τρόφιμα και, τελικά, στην επίτευξη των επιπέδων-στόχων.(6) Αν και από τοξικολογική άποψη κάθε επίπεδο ανοχής θα πρέπει να εφαρμόζεται στις διοξίνες, στα φουράνια και στα παρόμοια με τις διοξίνες PBC, προς το παρόν, τα ανώτατα όρια που καθορίστηκαν με την οδηγία 1999/29/ΕΚ και με τον κανονισμό (ΕΚ) αριθ. 466/2001 αφορούν μόνο τις διοξίνες και τα φουράνια και όχι τα παρόμοια με τις διοξίνες PCB, λόγω των πολύ περιορισμένων διαθέσιμων στοιχείων σχετικά με τον επιπολασμό των τελευταίων. Επομένως, είναι αναγκαία, σύμφωνα με τις συστάσεις της ΕΕΤ και της ΕΕΔΖ, η απόκτηση αξιόπιστων στοιχείων για την παρουσία παρόμοιων με τις διοξίνες PBC στο ευρύτερο δυνατό φάσμα πρώτων υλών για ζωοτροφές, ζωοτροφών και τροφίμων ώστε να δημιουργηθεί μια αξιόπιστη βάση δεδομένων εντός σχετικά σύντομου διαστήματος. Αυτό θα επιτρέψει την αναθεώρηση των ανώτατων ορίων που καθορίστηκαν στην οδηγία 1999/29/ΕΚ και στον κανονισμό (ΕΚ) αριθ. 466/2001 και των επιπέδων δράσης που καθορίζονται στην παρούσα σύσταση, ώστε να συμπεριληφθούν τα παρόμοια με τις διοξίνες PCB στα επίπεδα που πρόκειται να καθοριστούν.(7) Τα επίπεδα δράσης θα πρέπει να αναθεωρηθούν έως τις 31 Δεκεμβρίου 2004 το αργότερο, μόλις υπάρξουν επαρκή δεδομένα για την παρουσία παρόμοιων με τις διοξίνες PCB στις πρώτες ύλες των ζωοτροφών, στις ζωοτροφές και στα τρόφιμα.(8) Παράλληλα με την αναθεώρηση που θα πραγματοποιηθεί για να συμπεριληφθούν τα παρόμοια με τις διοξίνες PCB, τα επίπεδα δράσης θα πρέπει να αναπροσαρμόζονται περιοδικά συμβαδίζοντας με την καθοδική τάση των επιπέδων των διοξινών και την προενεργό προσέγγιση που ακολουθείται για τη σταδιακή μείωση της παρουσίας τους στις ζωοτροφές και στα τρόφιμα.(9) Τα επίπεδα-στόχοι δηλώνουν τα επίπεδα μόλυνσης που πρέπει να επιτευχθούν για τις ζωοτροφές και τα τρόφιμα ώστε να περιοριστεί τελικά η έκθεση του ανθρώπου, για την πλειονότητα του πληθυσμού της Κοινότητας, στο ανεκτό όριο εβδομαδιαίας πρόσληψης για τις διοξίνες και τα PCB που έχει οριστεί από την ΕΕΤ. Τα επίπεδα-στόχοι θα πρέπει να καθοριστούν υπό το φως ακριβέστερων στοιχείων σχετικά με τον αντίκτυπο που έχουν τη μείωση των επιπέδων των διοξινών και των παρόμοιων με τις διοξίνες PCB στις διάφορες πρώτες ύλες ζωοτροφών, στις ζωοτροφές και στα τρόφιμα, τα περιβαλλοντικά μέτρα και τα μέτρα που λαμβάνονται στη πηγή και αφορούν τις ζωοτροφές και τα τρόφιμα. Τα επίπεδα-στόχοι πρέπει να έχουν καθοριστεί έως τις 31 Δεκεμβρίου 2004, όταν θα υπάρχουν περισσότερα στοιχεία διαθέσιμα και όταν αναθεωρηθούν για πρώτη φορά τα επίπεδα δράσης με σκοπό να συμπεριληφθούν τα παρόμοια με τις διοξίνες PCB.(10) Είναι πολύ σημαντικό να γίνεται ο έλεγχος όλων των πρώτων υλών για ζωοτροφές, των ζωοτροφών και των τροφίμων με τρόπο ομοιόμορφο σε όλη την Κοινότητα. Συνεπώς, πρέπει να καθοριστούν λεπτομερείς κατευθυντήριες γραμμές για τον έλεγχο των διοξινών και των παρόμοιων με τις διοξίνες PCB στο πλαίσιο, σε ό,τι αφορά τις ζωοτροφές, της μόνιμης επιτροπής ζωοτροφών και, σε ό,τι αφορά τα τρόφιμα, της μόνιμης επιτροπής τροφίμων. Αυτές οι κατευθυντήριες γραμμές θα περιέχουν, μεταξύ άλλων, διατάξεις σχετικά με την ελάχιστη συχνότητα των ελέγχων που πρέπει να διενεργούνται από κάθε κράτος μέλος, σχετικά με τις πρώτες ύλες ζωοτροφών, τις ζωοτροφές και τα τρόφιμα που πρέπει να ελέγχονται, καθώς και με τον τρόπο αναφοράς των αποτελεσμάτων,ΣΥΝΙΣΤΑ:1. Τα κράτη μέλη διενεργούν, ανάλογα με την παραγωγή τους, τη χρήση και την κατανάλωση πρώτων υλών για ζωοτροφές, ζωοτροφών και τροφίμων, έλεγχο με τυχαία δειγματοληψία για την παρουσία διοξινών και παρόμοιων με τις διοξίνες PCB στις πρώτες ύλες για ζωοτροφές, στις ζωοτροφές και στα τρόφιμα. Ο έλεγχος αυτός πρέπει να διεξάγεται βάσει των κατευθυντήριων γραμμών και της συχνότητας που ορίζονται, για τις ζωοτροφές, από τη μόνιμη επιτροπή ζωοτροφών και, για τα τρόφιμα, από τη μόνιμη επιτροπή τροφίμων.2. Σε περιπτώσεις μη τήρησης των διατάξεων της οδηγίας 1999/29/ΕΚ και του κανονισμού (ΕΚ) αριθ. 466/2001, και (υπό την επιφύλαξη του σημείου 3) σε περιπτώσεις όπου τα επίπεδα των διοξινών υπερβαίνουν τα επίπεδα δράσης που ορίζονται στα παραρτήματα Ι και ΙΙ, τα κράτη μέλη, σε συνεργασία με τις επιχειρήσεις:α) διεξάγουν έρευνες για τον εντοπισμό της πηγής μόλυνσης·β) ελέγχουν την παρουσία παρόμοιων με τις διοξίνες PCB·γ) λαμβάνουν μέτρα για τη μείωση ή την εξάλειψη της πηγής μόλυνσης.3. Τα κράτη μέλη στα οποία τα βασικά επίπεδα διοξινών είναι ιδιαίτερα υψηλά, θέτουν εθνικά επίπεδα δράσης για την εγχώρια παραγωγή πρώτων υλών για ζωοτροφές, ζωοτροφών και τροφίμων, κατά τρόπο ώστε για το 5 % περίπου των αποτελεσμάτων που προκύπτουν από τον έλεγχο που αναφέρεται στο σημείο 1 να διενεργείται έρευνα για τον εντοπισμό της πηγής της μόλυνσης.4. Τα κράτη μέλη ενημερώνουν την Επιτροπή και τα άλλα κράτη μέλη σχετικά με τα ευρήματά τους, τα αποτελέσματα των ερευνών τους και τα μέτρα που λαμβάνουν για να μειώσουν ή να εξαλείψουν την πηγή μόλυνσης.5. Τα κράτη μέλη διαβιβάζουν τις πληροφορίες που αναφέρονται στο σημείο 4 το αργότερο έως τις 31 Δεκεμβρίου κάθε έτους και ως τμήμα της ετήσιας έκθεσης που υποβάλουν στην Επιτροπή, σύμφωνα με το άρθρο 22 παράγραφος 2 της οδηγίας 95/53/ΕΚ του Συμβουλίου(6), όπως τροποποιήθηκε τελευταία από την οδηγία 2001/46/ΕΚ του Ευρωπαϊκού Κοινοβουλίου και του Συμβουλίου(7), για τις ζωοτροφές, εκτός εάν οι πληροφορίες έχουν άμεση σημασία για τα άλλα κράτη μέλη, οπότε πρέπει να διαβιβάζονται αμέσως.Βρυξέλλες, 4 Μαρτίου 2002.Για την ΕπιτροπήDavid ByrneΜέλος της Επιτροπής(1) ΕΕ L 115 της 4.5.1999, σ. 32.(2) ΕΕ L 6 της 10.1.2002, σ. 45.(3) ΕΕ L 77 της 16.3.2001, σ. 1.(4) ΕΕ L 321 της 6.12.2001, σ. 1.(5) ΕΕ C 322 της 17.11.2001, σ. 2.(6) ΕΕ L 265 της 8.11.1995, σ. 17.(7) ΕΕ L 234 της 2.9.2001, σ. 55.ΠΑΡΑΡΤΗΜΑ IΔιοξίνη [άθροισμα πολυχλωριωμένων διβενζο-παρα-διοξινών (PCDD) και πολυχλωριωμένων διβενζοφουρανίων (PCDF), εκφραζόμενο σε τοξικά ισοδύναμα της Παγκόσμιας Οργάνωσης Υγείας (WHO), εφαρμόζοντας τους WHO-TEF (συντελεστές τοξικής ισοδυναμίας, 1997)]>ΘΕΣΗ ΠΙΝΑΚΑ>ΠΑΡΑΡΤΗΜΑ IIΔιοξίνη [άθροισμα πολυχλωριωμένων διβενζο-παρα-διοξινών (PCDD) και πολυχλωριωμένων διβενζοφουρανίων(PCDF), εκφραζόμενο σε τοξικά ισοδύναμα της Παγκόσμιας Οργάνωσης Υγείας (WHO), εφαρμόζοντας τους TEF-WHO (συντελεστές τοξικής ισοδυναμίας, 1997)>ΘΕΣΗ ΠΙΝΑΚΑ>


title: Σύσταση (EE) 2016/213 του Συμβουλίου, της 12ης Φεβρουαρίου 2016, για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (ενδέκατου ΕΤΑ) για το οικονομικό έτος 2014

text:
               16.2.2016

               EL

               Επίσημη Εφημερίδα της Ευρωπαϊκής Ένωσης

               L 39/62

         ΣΫΣΤΑΣΗ (EE) 2016/213 ΤΟΥ ΣΥΜΒΟΥΛΊΟΥ
   της 12ης Φεβρουαρίου 2016
   για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (ενδέκατου ΕΤΑ) για το οικονομικό έτος 2014
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη συμφωνία εταιρικής σχέσης μεταξύ των μελών της ομάδας κρατών Αφρικής, Καραϊβικής και Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού στις 23 Ιουνίου 2000 (1), όπως τροποποιήθηκε την τελευταία φορά,
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση της βοήθειας της Ευρωπαϊκής Ένωσης βάσει του πολυετούς δημοσιονομικού πλαισίου, για την περίοδο 2014 έως 2020, δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το τέταρτο μέρος της Συνθήκης για τη λειτουργία της Ευρωπαϊκής Ένωσης (2) («εσωτερική συμφωνία»), με την οποία συστήνεται, μεταξύ άλλων, το ενδέκατο Ευρωπαϊκό Ταμείο Ανάπτυξης (ενδέκατο ΕΤΑ), και ιδίως το άρθρο 11 παράγραφος 7,
   Έχοντας υπόψη τον κανονισμό (ΕΕ) 2015/323 του Συμβουλίου, της 2ας Μαρτίου 2015, για τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης (3), και ιδίως τα άρθρα 43 έως 45,
   Αφού εξέτασε τον λογαριασμό διαχείρισης και τον ισολογισμό της λειτουργίας του ενδέκατου ΕΤΑ ως είχαν στις 31 Δεκεμβρίου 2014, καθώς και την ετήσια έκθεση του Ελεγκτικού Συνεδρίου σχετικά με τις δραστηριότητες που χρηματοδοτήθηκαν στο πλαίσιο του όγδοου, ένατου, δέκατου και ενδέκατου Ευρωπαϊκού Ταμείου Ανάπτυξης (ΕΤΑ) για το οικονομικό έτος 2014, μαζί με τις απαντήσεις της Επιτροπής που περιέχονται στην εν λόγω ετήσια έκθεση (4),
   Εκτιμώντας τα εξής:

               (1)

               Βάσει του άρθρου 11 παράγραφος 7 της εσωτερικής συμφωνίας, η απαλλαγή από την ευθύνη για τη δημοσιονομική διαχείριση του ενδέκατου ΕΤΑ παρέχεται στην Επιτροπή από το Ευρωπαϊκό Κοινοβούλιο έπειτα από σύσταση του Συμβουλίου.

               (2)

               Η εκτέλεση των εργασιών του ενδέκατου ΕΤΑ από την Επιτροπή κατά το οικονομικό έτος 2014 ήταν στο σύνολό της ικανοποιητική,

         ΣΥΝΙΣΤΑ στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του ενδέκατου ΕΤΑ για το οικονομικό έτος 2014.

      Βρυξέλλες, 12 Φεβρουαρίου 2016.

            Για το Συμβούλιο

            Ο Πρόεδρος

         J.R.V.A. DIJSSELBLOEM

      (1)  ΕΕ L 317 της 15.12.2000, σ. 3.

      (2)  ΕΕ L 210 της 6.8.2013, σ. 1..

      (3)  ΕΕ L 58 της 3.3.2015, σ. 17.

      (4)  ΕΕ C 373 της 10.11.2015, σ. 289.